ועדת הכספים, כנסת 21, פרוטוקול מספר 14, 2019-06-11 11:30

משה שגיא: אני מתכבד לפתוח את ישיבת ועדת הכספים.

משה שגיא: אנחנו עוברים לסעיף האחרון בסדר היום: שינויים בתקציב לשנת 2019.

משה שגיא: הצעה לסדר של מיקי לוי, בכבוד.

מיקי לוי: אני רוצה רק להגיד תודה.

מיקי לוי: תודה ליועצת המשפטית ולך על מכון וולקני.

מיקי לוי: אנשי משרד האוצר, דעו, 8 חודשים היה בהסכמה העברת תקציב של 13 מיליון שקל.

מיקי לוי: עד שבוע שעבר אי אפשר היה לטפל בזה.

מיקי לוי: זה נמשך 8 חודשים.

מיקי לוי: וראה זה פלא, אחרי רביזיות, תקציב מכון וולקני, ההייטק של החקלאות הישראלית מקבל חמצן.

מיקי לוי: תודה רבה ובהצלחה לכולם.

משה שגיא: חבר הכנסת לוי, קודם כול אני מודה לך על מה שאתה אומר.

משה שגיא: תיכף נעשה את ההעברה הזאת.

מיקי לוי: זה של הוועדה.

מיקי לוי: זה לא שלי.

משה שגיא: אני רק רוצה להגיד גם לחברי הכנסת החדשים.

משה שגיא: תמונת המצב היא זאת: היה ויכוח לגבי מכון וולקני, שהתחיל בשאלה האם מעבירים אותו לצפון או לא.

אברהם (אבי) ניסנקורן: ויכוח מטורף.

משה שגיא: אנחנו לא נכנסנו לעניין הזה.

משה שגיא: אבל חבר הכנסת מיקי לוי, ואני הצטרפתי אליו, שנינו אמרנו שצריך להעביר את הכסף כדי שהמכון לא ייסגר.

משה שגיא: מדובר על עובדים, מדובר על חוקרים, מדובר על חקלאות, מדובר על דברים שהם חיוניים מאוד למדינה מודרנית, למדינת ישראל, אולם הכסף לא עבר.

משה שגיא: ביקשתי כמה פעמים, בעקבות הבקשה של מיקי לוי, מאגף התקציבים להעביר כסף.

משה שגיא: הם אמרו: "כן, כן, כן, כן, שבוע הבא".

משה שגיא: ה"שבוע הבא" הזה התמשך – מאז כבר יצאנו פעמיים לפגרת בחירות.

משה שגיא: זה פשוט עלה לנו על העצבים.

משה שגיא: חבר הכנסת מיקי לוי בישיבה האחרונה הודיע שעל כל ההעברות שהיו בישיבה הקודמת הוא מגיש רביזיה.

משה שגיא: אני הצטרפתי אליו, גם אני הגשתי רביזיה.

משה שגיא: אורית פרקש הכהן שאלה איך יושב-ראש הוועדה גם יכול להגיש רביזיה.

משה שגיא: מתברר שכאן בבניין אפשר.

משה שגיא: אני הצטרפתי אליו.

יעקב מרגי: לא התייחסת לגירעון התקציבי.

אורית פרקש הכהן: זה נראה לי תרתי דסתרי שאתה מגיש רביזיה.

משה שגיא: זה לא תרתי דסתרי.

משה שגיא: הבניין פה מקבל את זה.

משה שגיא: עוד נדבר על זה.

עודד פורר: אבל רק בבניין הזה.

משה שגיא: בסופו של דבר ההעברה השנייה לאחר ההעברה לוועדת הבחירות המרכזית תהיה העברה למכון וולקני, ומכיוון שתהיה העברה למכון וולקני אז חבר הכנסת מיקי לוי כנראה יסיר את הרביזיות שלו.

משה שגיא: אבל קודם כול שזה יעבור.

מיקי לוי: הנה, אני מודיע שאני מסיר את כל הרביזיות שהגשתי.

משה שגיא: זה הסיפור של מכון וולקני.

משה שגיא: סיפורים כאלה אנחנו עוברים ממש בכל שבוע.

יעקב מרגי: אם אני אגיש רביזיות יש סיכוי שאני אסגור משהו עם משרד האוצר?

משה שגיא: כן.

יעקב מרגי: הנה אני מודיע לפרוטוקול שאני לא מתכוון לעשות את זה.

משה שגיא: מרגי, זה באמת היה מעצבן.

משה שגיא: הם באו לפה ואמרו: "בשבוע הבא".

משה שגיא: חבר הכנסת מיקי לוי, אני מודה לך על העקשנות בעניין הזה ואני שמח שאנחנו יכולים לעזור להם, ולו באופן חלקי.

טמיר כהן: מיקי לוי, הסרת את כל הרביזיות?

מיקי לוי: כן.

משה שגיא: אבל יש רביזיות שלי גם.

טמיר כהן: גם בשם אלון שוסטר?

טמיר כהן: לפרוטוקול.

משה שגיא: הם הגישו בשבילו.

מיקי לוי: הם היו שליחיי הנאמנים.

משה שגיא: לא גמרנו בגלל שנשארו עדיין רביזיות שלי.

טמיר כהן: עוברים לחוברת שמתחילה בפנייה מספר 7, בעמוד 14.

משה שגיא: ביקשתי בשבוע שעבר לא להביא את הפנייה הזאת אלא לאחר שהחוק יאושר.

משה שגיא: נכון, שגית?

משה שגיא: כך את יעצת לי.

משה שגיא: החוק אושר, עבר את שלוש הקריאות.

משה שגיא: נדמה לי שבחוק כתוב שזה בהתאם למה שוועדת הכספים תחליט שהוא יהיה הסכום.

שגית אפיק: החוק הרגיל קובע שתקציבה של ועדת הבחירות המרכזית יאושר על ידי ועדת הכספים.

שגית אפיק: בשל היציאה המפתיעה לבחירות היה צורך בתיקון.

משה שגיא: זה בגלל ליברמן.

עודד פורר: אתה רוצה בכוח שיהיו לך פה כותרות ל"בחדרי חרדים"?

שלמה קרעי: הוא קיבל שם כותרת לא רעה בכלל, הוא קיבל שם כותרת מיוחדת.

משה שגיא: עודד ואני חברים טובים ועצבן אותי שליברמן מפריד בינינו.

עודד פורר: מי שהפריד בינינו זה לא ליברמן אלא ליצמן.

מיכאל מלכיאלי: ליברמן פשוט לא יודע להפריד, הוא רק מחבר.

שגית אפיק: בשל היציאה לבחירות נדרש למעשה תיקון החוק שעוסק בוועדת הבחירות המרכזית.

שגית אפיק: בין יתר התיקונים שנקבעו על ידי הוועדה המיוחדת לוועדה המסדרת שהוקמה נקבע שתקציבה של ועדת הבחירות יהיה זה שיאושר על ידי ועדת הכספים – אלו ההעברות שבפניכם, כאשר כל תוספת שתידרש לתקציב הזה, אם תידרש, תובא בדרך הרגילה שקבועה בחקיקה הראשית ותובא לאישורה של הוועדה בדרך המלך למעשה.

שגית אפיק: אז ההעברה הזאת בעצם היא האישור בהתאם לסיכום הזה שעוגן גם בחוק.

עודד פורר: היא נוגעת לבחירות עצמן.

משה שגיא: זה אותו סכום כסף כפי שהיה.

משה שגיא: מי מסביר את הפנייה הזאת שמספרה 22–23?

משה שגיא: בבקשה.

שגית אפיק: זה בעניין המוניציפלי.

שגית אפיק: מדובר על ההעברה בעמוד 49, בעניין ועדת הבחירות המרכזית.

שגית אפיק: זה מה שהסברנו כרגע.

ביאן ותד: יש שתי פניות.

משה שגיא: אבל גם את זה אני צריך להעביר.

משה שגיא: בסדר, תסבירי.

שגית אפיק: זה לא ההעברה הנכונה.

שגית אפיק: את צריכה העברה אחרת.

שגית אפיק: יש שתי העברות: האחת היא המוניציפלית והשנייה בעמוד 49, שהיא ההעברה שדיברנו עליה.

שולחן הוועדה: מספר הפנייה לוועדה הוא 53–54 לגבי הבחירות הכלליות.

עודד פורר: אנחנו עכשיו בפנייה אחרת.

משה שגיא: יש שתי פניות.

משה שגיא: את הפנייה לגבי הבחירות הכלליות רצינו להביא ראשונה, אבל הראשונה שעולה עכשיו היא בעניין הבחירות המוניציפליות.

משה שגיא: אני מבקש שתסבירי רק את זה.

משה שגיא: הפנייה הבאה תהיה על הבחירות הכלליות ואז תסבירי גם אותה.

משה שגיא: בבקשה.

ביאן ותד: אני מאגף התקציבים.

ביאן ותד: הפנייה התקציבית 22–23 נועדה לתקצב סך של 93,241 אלפי ש"ח עבור השלמת התקציב לבחירות המוניציפליות.

ביאן ותד: התקציב עובר למשרד הפנים האמון על הנושא הזה.

משה שגיא: משרד הפנים יכול לשחק בכסף הזה או שהוא הולך על פי חוק ועל פי קריטריונים ברורים?

ביאן ותד: זה על פי חוק.

ביאן ותד: הכול קבוע בחקיקה.

משה שגיא: זה לא שאפשר לשחק עם הכסף הזה.

דוד ביטן: עשינו אז תיקון בחוק ההסדרים.

ביאן ותד: לגבי מימון מפלגות ברשויות המקומיות – זה נקבע בחקיקה ואנחנו מתקצבים את זה בהתאם לחוק.

ביאן ותד: יש גם נושא של שכר המזכירים, שזה בהתאם להעסקה בפועל של המזכירים ובהתאם למספר הקלפיות.

ביאן ותד: יש גם עוד חקיקה שעברה לתשלום לחברי ועדת קלפי, שאושרה לאחר הנחת התקציב לשנת 2019, שגם זה מובא בפנייה הזאת.

ביאן ותד: ויש את כל עלויות התפעול של משרד הפנים שבוחן את העלויות וגם זה מתוקצב בהתאם לתשלומים בפועל בשלב הזה.

ביאן ותד: כל הסכום שמועבר בפנייה הזאת הוא 241,000 אלפי ש"ח.

משה שגיא: זה עובר למפלגות?

ביאן ותד: יש לכם פירוט כמה עובר למפלגות.

ביאן ותד: יש סכומים שמועברים לתשלום למזכירי ועדת קלפי, יש סכומים שמועברים למימון מפלגות וכן לחברי ועדות קלפי.

ביאן ותד: יש לכם פירוט בפנייה.

משה שגיא: בסדר.

משה שגיא: תודה רבה.

משה שגיא: יש שאלות?

דוד ביטן: כן.

דוד ביטן: למה אין יותר?

משה שגיא: אין שאלות.

משה שגיא: נצביע על פניות לוועדה מספר 22–23.

משה שגיא: מי בעד אישור הפניות?

משה שגיא: ירים את ידו.

משה שגיא: מי נגד?

משה שגיא: מי נמנע?

משה שגיא: בעד – רוב

משה שגיא: נמנעים –

משה שגיא: הפניות אושרו.

טמיר כהן: הפניות בנושא ועדת הבחירות המרכזית מופיעות בחוברת אחרת שמתחילה בפניות 2–3.

טמיר כהן: הפנייה מופיעה בעמוד 49, פניות מספר 53–54.

משה שגיא: בחוברת השנייה בעמוד 49, שזה ועדת הבחירות המרכזית – זה מה שהיועצת המשפטית לוועדה הסבירה קודם.

משה שגיא: פניות מספר 53–54.

משה שגיא: בבקשה.

ביאן ותד: הפנייה התקציבית נועדה לתקצב את ועדת הבחירות לכנסת בסך של 283 מיליון שקל.

ביאן ותד: זה התקציב לבחירות לכנסת העשרים-ואחת.

ביאן ותד: זה בהתאם לחוק שעבר בשבוע שעבר, שעניינו תקציב הוועדה המרכזית לבחירות לכנסת העשרים-ושתיים.

ביאן ותד: זה קבוע בסעיפים 4 ו-5 לחוק.

ביאן ותד: אנחנו מיישמים את הוראות החוק.

משה שגיא: ואז הכול הולך על פי מה שיאושר כאן בוועדה?

ביאן ותד: על פי ההצעה שהוגשה בשנת 2019 לכנסת העשרים-ואחת, זה אותה הצעת תקציב שאנחנו מעבירים עכשיו לכנסת העשרים-ושתיים.

משה שגיא: ואם תעשו שינויים תצטרכו ללכת בדרך המלך, כפי שהיועצת המשפטית אמרה.

ביאן ותד: כן, נצטרך לעבור את סעיף 130 לחוק.

משה שגיא: תודה.

משה שגיא: דוד ביטן, אתה העברת את החוק.

משה שגיא: תסביר.

דוד ביטן: מכיוון שהיה ויכוח מה יהיה גובה התקציב, יש הליכים שצריך לבצע, למשל בוועדת הבחירות שעוד לא מונתה, עוד אין הרכב של הוועדה, וגם בוועדת הכספים.

דוד ביטן: סיכמנו עם משרד האוצר שבשלב הראשון אנחנו נאשר את התקציב שהיה בבחירות האחרונות, שעל זה אין ויכוח, כדי שיוכלו להתחייב ולהתחיל להריץ את הבחירות, ואחר כך נגיש בצורה פורמלית את ההפרשים גם דרך ועדת הבחירות הארצית וגם פה, ואז אפשר להתווכח על הסכומים.

דוד ביטן: זה הכול.

משה שגיא: בסדר.

משה שגיא: מי בעד אישור הפניות?

משה שגיא: ירים את ידו.

משה שגיא: מי נגד?

משה שגיא: מי נמנע?

משה שגיא: בעד – רוב

משה שגיא: נמנעים –

משה שגיא: הפניות אושרו.

משה שגיא: דוד ביטן, תודה רבה לך.

משה שגיא: זו הייתה עצה של היועצת המשפטית לוועדה.

משה שגיא: היה ויכוח בשבוע שעבר והיה קשה מאוד למצוא פתרון.

משה שגיא: הפתרון הזה הוא הפתרון הנכון ביותר בגלל שגם אם ייעשו עכשיו שינויים יש בקרה על זה, נדע כמה עולה וכמה יורד.

שלמה קרעי: כשביטן מביא משהו לוועדה זה כבר תפור.

דוד ביטן: למה לא?

דוד ביטן: מה רצית שזה יהיה?

דוד ביטן: צריך לתאם את זה עם כל הגורמים.

משה שגיא: נכון, במיוחד אם הוא מתאם את זה איתי.

משה שגיא: הוא אומר שאני מנהל משא ומתן עם עצמי.

דוד ביטן: זה נכון.

משה שגיא: מה נכון?

דוד ביטן: זה לא נכון?

דוד ביטן: אתה בריב, ו"אני לא אעשה" ו"כן אעשה", וזה עם עצמך.

יעקב מרגי: הוא קלט אותך, אתה רואה.

משה שגיא: כן, אבל הוא לא שם לב לכמה דברים בדרך.

טמיר כהן: עוברים לעמוד 58 באותה חוברת, פנייה מספר 57 – מכון וולקני.

משה שגיא: פנייה לוועדה מספר 57 – משרד החקלאות.

משה שגיא: בבקשה, מי מסביר?

תמר לוי בונה: אני רפרנטית חקלאות באגף התקציבים.

תמר לוי בונה: הפנייה התקציבית נועדה להעביר סך של 26 מיליון ש"ח ו-40 אלפי ש"ח בהוצאה מותנית בהכנסה ובהכנסה מיועדת בהתאמה, בהתאם לסיכום עם רמ"י, עבור החלטת ממשלה מספר 4047, וכן עבור פינוי מתחם חוות צריפין.

תמר לוי בונה: כמו כן ישנם שינויים פנימיים במזומן, שעיקרם 13 מיליון ש"ח לתפעול של מכון וולקני, כ-9 מיליון ש"ח למערכות תפעול, וכן ישנם שינויים עיקריים פנימיים בהרשאה, שבהם 45 מיליון ש"ח למכון וולקני עבור שדרוג מעבדות, תקציבי מחקר לחוקרים חדשים ומחשוב של מינהל המחקר החקלאי.

יעקב מרגי: מה העניין של החלטת ממשלה 4047?

תמר לוי בונה: זה החלטת ממשלה של מתנדבים בחקלאות, תקציב שנועד לסייע לעמותות שונות לספק לחקלאים מתנדבים בתחום השמירה ובתחום העבודה.

עודד פורר: איך זה קשור למה שמובא כאן?

מיקי לוי: חלק מזה הוא "השומר", "השומר החדש".

תמר לוי בונה: התקציב של הוצאה מיועדת מותנית בהכנסה זה הכנסות מרמ"י לטובת החלטת הממשלה הזאת.

תמר לוי בונה: כמו כן ישנם שינויים פנימיים שעיקרם העברות למכון וולקני, וכן העברות נוספות כפי שציינתי.

תמר לוי בונה: זה במזומן, והאחר בהכנסה מיועדת.

יעקב מרגי: תודה רבה לך.

משה שגיא: יש שאלות?

יעקב מרגי: היו שאלות, שאלנו וקיבלנו תשובות טובות.

משה שגיא: אני מברך אתכם על כך שאתם לא נותנים למכון וולקני ליפול.

משה שגיא: מדובר על עובדים וחוקרים, מדובר על תמיכה בחקלאות, עם דברים שאני ראיתי שבכל העולם משתמשים בהם.

משה שגיא: חשוב מאוד שבסופו של דבר אפשר להמשיך ולהחזיק את המחקר החקלאי, בלי כל קשר לשאלה איפה יהיה משרד החקלאות ואיפה יהיה מכון המחקר וכל מה שנלווה לעניין, שזה דבר צדדי, שצריך לטפל בו, אבל הוא לא קשור להעברה.

משה שגיא: אם לא הייתה ההעברה הזאת שאתם מביאים עכשיו היינו יכולים לעמוד בפני שוקת שבורה.

משה שגיא: אני מודה לחבר הכנסת מיקי לוי, כפי שאמרתי קודם, ואני מודה לחברי הוועדה.

תמר לוי בונה: כעיקרון, זה ההבדל בין הרשאה למזומן.

תמר לוי בונה: שני התקציבים אכן הולכים לטובת אותה מטרה של המחשוב, אבל אחד זה התקשרות שנתית, זה ה-8 מיליון שקל, והאחר של 14 מיליון שקל הוא להתקשרות רב-שנתית, כלומר זה יותר פרויקטלי.

רועי פולקמן: בסך הכול מעבירים כמעט 22 מיליון שקל לפרויקט שחילקתם אותו לשניים בין מזומן להרשאה?

תמר לוי בונה: נכון.

תמר לוי בונה: זה פרויקט רחב.

תמר לוי בונה: זה לא פרויקט אחד.

תמר לוי בונה: זה טיפול בכל מערכות המחשוב של משרד החקלאות, שזה המון מערכות מכיוון שיש להם גם תמיכות, גם המון רגולציה, יש להם את הגנת הצומח, יש להם שירותים בכל הארץ.

רועי פולקמן: ברור שאפשר לשפר שם את המערכת.

משה שגיא: יש עוד שאלות?

משה שגיא: אין.

משה שגיא: מי בעד אישור פנייה מספר 57?

משה שגיא: ירים את ידו.

משה שגיא: מי נגד?

משה שגיא: מי נמנע?

משה שגיא: בעד – רוב

משה שגיא: נמנעים –

משה שגיא: הפנייה אושרה.

יעקב מרגי: אנחנו הופכים להיות אופוזיציה עניינית.

משה שגיא: אין לך הרבה זמן לפריבילגיה של אופוזיציה.

יעקב מרגי: תן לנו ליהנות.

קטי קטרין שטרית: הרב גפני, אפשר למען הסדר לשנות בסדר היום?

קטי קטרין שטרית: אני מבקשת שידברו על משרד התחבורה אם זה אפשרי.

משה שגיא: לא.

משה שגיא: אני קודם כול עובר על העודפים כי עצרנו באמצע.

קטי קטרין שטרית: אני צריכה לצאת.

משה שגיא: זה כנראה לא יהיה היום.

משה שגיא: זה יהיה כנראה בימים הקרובים.

משה שגיא: לא אספיק את הכול.

משה שגיא: רבותי, מי שלא רלוונטי לדיון הזה אני מבקש שיעזוב מכיוון שאנשי משרד האוצר לא יכולים להיכנס.

טמיר כהן: עוברים לעודפים בחוברת שחילקנו בשבוע שעבר, עמוד 183.

משה שגיא: רבותי, אנחנו בחוברת שדנו בה בשבוע שעבר.

משה שגיא: נשארו בסוף כמה עודפים שאני עכשיו דן בהם.

משה שגיא: בעמוד 183 יש את בקשה מספר 54-003.

אורי דביר: אני מאגף התקציבים.

אורי דביר: הפנייה נועדה להעברת עודפים בסך 202 מיליוני שקלים משנת 2018 לשנת 2019.

אורי דביר: העודפים מועברים לסעיף 54, שמורכב מעשר רשויות שונות.

אורי דביר: עיקר העודפים בסעיף נוצר בפעולות שמבצעת רשות הטבע והגנים, הכוללות שיקום ופיתוח אתרים, טיפול במינים בסכנת הכחדה ומניעת מינים פולשים.

אורי דביר: נמצאת פה רונית מורן התקציבאית של הרשות, אם יש פה שאלות של חברי הכנסת.

משה שגיא: שאלות?

רונית מורן: אני מרשות הטבע והגנים.

רונית מורן: העודפים הם בעיקר מפעולות פיתוח, שלמעשה מחויבות כולן משנה קודמת.

רונית מורן: חלק הן תוכניות רב-שנתיות.

רונית מורן: יש פה כמה תוכניות גדולות.

רונית מורן: אחת מהן היא ג'סר א-זרקא – זה הכרזה על החוף וכל פעולות הפיתוח בכפר הערבי.

רונית מורן: יש לנו פעולות שקשורות במשק המים, בכל הקשור בשיקום בתי גידול לחים.

רונית מורן: אלה פעולות רב-שנתיות והתקציב מחויב.

רונית מורן: חלק גדול מן התשלומים כבר בוצע השנה.

עודד פורר: למה זה מגיע לעודפים?

עודד פורר: למה אתם לא עושים את החוזים עד 31 בדצמבר?

רונית מורן: התשלום לחוזים הוא בהתאם לביצוע.

רונית מורן: אם הביצוע לא הסתיים או שהסתיים בצורה לא מספקת---

עודד פורר: למה הביצוע לקח מעבר לזמן הנדרש לפי ההסכם?

רונית מורן: הביצוע לא נמשך מעבר לזמן שנדרש על פי ההסכם.

רונית מורן: קיבלנו את התקציב חד-פעמית בתחילת הדרך, ביצענו אותו לאורך כל השנה ויש כאן - - -

אוסנת הילה מארק: כמה היה התקציב בתחילת הדרך?

רונית מורן: בכל פרויקט זה משהו אחר.

רונית מורן: סדר הגודל התקציבי שלנו הוא כ-400 מיליון שקל.

רונית מורן: יש כאן עודפים של קרוב ל-74 מיליון שקל.

רונית מורן: בחלק גדול מן הפעולות התקציב ניתן לנו לקראת סוף השנה, חויב במלואו ולכן ---

עודד פורר: למה התקציב ניתן רק לקראת סוף השנה?

רונית מורן: מדובר על סיכומים שנעשו עם כל אותם גופים, אם מדובר על תקציבי שיקום - - -

עודד פורר: כלומר זה תקציב נוסף שקיבלתם בסוף השנה?

רונית מורן: לא.

רונית מורן: אלה תקציבים שנעשו כתוצאה מחריש ממושך של פעולות.

עודד פורר: אני חייב להבין.

עודד פורר: זה לא היה בהצעת התקציב שהונחה בפני הוועדה לתקציב 2018–2019?

רונית מורן: חלק מהסכום היה וחלק מהסכום הוא תקציב תוספתי.

עודד פורר: התקציב התוספתי הזה הגיע כתוצאה ממה?

עודד פורר: מדיונים שלכם מול משרד האוצר?

עודד פורר: הוא אמר: "אני יודע להשיג לכם עוד כך וכך מיליוני שקלים אם נשאר לי"?

רונית מורן: החלק הארי של התקציב היה כבר בבסיס תקציב 2018.

רונית מורן: מדובר על פעולות פיתוח.

עודד פורר: אז למה עשיתם את החיוב רק בסוף השנה?

רונית מורן: לא, החיוב נעשה מתחילת השנה.

רונית מורן: התשלום לקבלנים היה בהתאם לביצוע.

עודד פורר: אפשר לבדוק בפרוטוקול.

עודד פורר: לפני זמן קצר אמרת שקיבלתם את התקציב רק בסוף השנה.

רונית מורן: חלק מהתקציב היה לקראת ספטמבר שנה שעברה, וחלק מן התקציב - - -

עודד פורר: למה הוא הגיע רק בספטמבר?

רונית מורן: סיכומים שהיו לנו.

רונית מורן: היו דיונים רב-שנתיים.

רונית מורן: לא, התקציב של ספטמבר לא היה.

עודד פורר: שומה עליי שאני מבין שמה שהגיע בספטמבר – יתר התקציב לא הגיע בספטמבר.

עודד פורר: אני אומר: התקציב הזה שהגיע בספטמבר, כתוצאה ממה הוא הגיע?

עודד פורר: על סמך מה הוא הגיע?

עודד פורר: מהיכן הביאו את התקציב הנוסף הזה שקיבלתם בספטמבר?

עודד פורר: וגם מה הסכום שהגיע בספטמבר?

רונית מורן: בערך 20% עד שליש, אני לא זוכרת במדויק.

רונית מורן: אני יכולה להוציא הבהרות.

רונית מורן: התקציב לא חויב במלואו עד סוף השנה.

עודד פורר: סדר גודל של 70 מיליון שקל.

רונית מורן: לא.

רונית מורן: שליש ממיליון זה בערך - - -

עודד פורר: הפנייה התקציבית פה היא על 202 מיליון שקלים.

רונית מורן: מתוכם 74 מיליון שקל זה רשות הטבע והגנים.

עודד פורר: אוקיי, בסדר.

עודד פורר: אגף התקציבים, מה קרה שמצאתם תקציב בסוף השנה?

אורי דביר: יש גם תקציב שמועבר לרט"ג מפעולות שהיא מבצעת.

אורי דביר: לצורך העניין, מהמשרד להגנת הסביבה מעבירים תקציבים לרט"ג, או פעולות אחרות שהיא מבצעת.

עודד פורר: מה קרה שמצאתם תקציב בספטמבר כדי לחייב על דברים שלא ידעתם עליכם מלכתחילה?

אורי דביר: לא מצאנו תקציב.

אורי דביר: לצורך העניין, אם עכשיו רשות הטבע והגנים - - -

עודד פורר: לא "לצורך העניין".

עודד פורר: בוא תדבר ספציפית על הפנייה הזו.

אורי דביר: נכון.

אורי דביר: לצורך העניין היה סיכום - - -

עודד פורר: התקציב הזה שהגיע בספטמבר אליה.

אורי דביר: יש למשל פעולות שהם עושים בשיתוף עם המשרד להגנת הסביבה.

אורי דביר: התקציב מועבר ובמשרד להגנת הסביבה מסכמים עם רשות הטבע והגנים לעשות פעולות 1, 2, 3 והם מעבירים את התקציב.

עודד פורר: למה זה לא תוקצב בתקציב עצמו?

אורי דביר: זה תוקצב בתקציב, לצורך העניין במשרד להגנת הסביבה, ואז הם סיכמו שהפעולות ייעשו דרך רט"ג.

אורי דביר: יש פעולות משותפות שלהם.

עודד פורר: איפה רשות ההגבלים העסקיים פה בתוך העניין?

אורי דביר: כפי שאמרנו בהתחלה, סעיף 54 מורכב מעשר רשויות פיקוח שונות.

אורי דביר: יש פה נציגים מהרשויות אם אתם רוצים לשאול שאלה ספציפית.

עודד פורר: כן, ארצה לשמוע מרשות ההגבלים העסקיים בדיוק מה הסיפור, למה זה הגיע רק עכשיו.

שלמה קרעי: שייתנו 10% לצהרונים ונאשר להם.

עודד פורר: לא 10%.

עודד פורר: אנחנו נמצא פה היום כ-300 מיליון שקלים שחסרים כדי להפעיל צהרונים עד דצמבר.

עודד פורר: משרד האוצר לא מצא.

עודד פורר: אנחנו נמצא אותם היום.

שלמה קרעי: ועוד 80 מיליון שקל.

עודד פורר: ועוד 80 מיליון שקל לשאר הדברים.

איל שפירא: אני מרשות התחרות.

איל שפירא: החלפנו את השם של רשות ההגבלים העסקיים, היום היא נקראת רשות התחרות.

עודד פורר: בסדר שזה מגיע בפנייה כך?

עודד פורר: מבחינה משפטית.

איל שפירא: השם שוּנה.

עודד פורר: מופיע פה "רשות ההגבלים העסקיים", לא "רשות התחרות".

עודד פורר: אנחנו נתקצב את רשות ההגבלים העסקיים ואז לא יהיה לאן להעביר את הכסף.

יעקב מרגי: למרות שהם שינו את השם, הם עוד צריכים להגדיל.

מיקי לוי: זה טעות סופר.

יעקב מרגי: לא נכון.

יעקב מרגי: שינו את השם והם ממשיכים להגדיל.

קריאה: נשנה את השם גם בסעיף ל"רשות התחרות".

עודד פורר: אם אפשר פירוט על ה-10 מיליון שקלים.

עודד פורר: מה קרה פתאום?

איל שפירא: אפרט.

עודד פורר: לפני שאתה מתחיל, גם תחזוקה, שכר דירה וכל החוזים האלה, הם חוזים שאמורים להיות שנתִיים עד 31 בדצמבר.

עודד פורר: למה זה מגיע פה בעודפים?

איל שפירא: מרבית העודפים נוגעים למעבר של מחלקת חקירות ומודיעין שלנו למתקן חדש באור יהודה.

איל שפירא: השלמת המעבר שלהם הייתה כרוכה ברכישה של מערכות לביצוע פעולות המודיעין ומערכות לביצוע פעולות חקירה לניהול של ביג דאטא, שמאתגר מאוד היום את החקירות אצלנו והיינו צריכים את זה.

עודד פורר: מתי נחתמו החוזים פה?

איל שפירא: החוזים האלה נחתמו, הכספים בגינם שולמו.

עודד פורר: לא הבנתי.

עודד פורר: אתם שילמתם כבר את הכספים האלה עוד לפני שהעברנו את העודפים?

רועי פולקמן: לא, זה רב-שנתי.

עודד פורר: אני שואל אותו, לא אותך.

איל שפירא: זה בדיוק כך, אלה חוזים שתוקצבו ושמשולמים - - -

עודד פורר: למה הם חוזים כאלה שנדרש עודפים והם לא מגיעים עד סוף שנת התקציב?

איל שפירא: זה לא פניית עודפים.

רועי פולקמן: זה לא כסף עודף.

עודד פורר: יכול להיות שאני לא מבין.

עודד פורר: אתה ממונה על התקציבים?

רועי פולקמן: לא, אבל אתה לא חדש פה.

עודד פורר: אני יודע מה זה עודפים, תאמין לי.

רועי פולקמן: זה לא כסף חדש.

עודד פורר: האמן לי שאני יודע מה זה עודפים.

משה שגיא: יש שינוי ממה שהיה עד היום למה שיש היום, מה שעודד פורר אומר.

משה שגיא: צריך לקחת את זה בחשבון.

משה שגיא: ישב ליברמן עכשיו באולפן YNET והוא אומר: את החרדים לא מעניין ביטחון ושום דבר, הם רוצים לראות מה הצ'קים שהם מקבלים.

משה שגיא: עודד התקנא בעניין הזה, אז עכשיו הוא רוצה לדעת מה הצ'קים.

משה שגיא: לא מעניין אותו ביטחון, לא מעניין אותו כלום.

משה שגיא: רק מה הצ'קים.

משה שגיא: מי בעד אישור הפנייה?

משה שגיא: ירים את ידו.

עודד פורר: רגע, רגע.

עודד פורר: אני מבקש התייעצות סיעתית לפני ההצבעה.

משה שגיא: אבל ליברמן באולפן.

עודד פורר: לכן אני רוצה התייעצות סיעתית, כדי שאוכל לתפוס אותו.

משה שגיא: אין בעיה.

משה שגיא: 5 דקות להתייעצות.

אני מיקי לוי: אני אוחז בידי מסמך מאוקטובר 2018.

אני מיקי לוי: אני מניח שלא תדעי לענות אבל אני אומר אותו לפרוטוקול.

אני מיקי לוי: פניתי למר שאול גולדשטיין, מנכ"ל רשות הטבע והגנים, בעניין חסימת קטע בשביל ישראל על ידי הרשות באזור קיסריה.

אני מיקי לוי: הגיעו אליי הרבה פניות של רוכבי אופניים ומטיילים בשביל ישראל שמגיעים לקטע של הגן הלאומי והופּ – הם לא יכולים לעבור, אתם רוצים מהם כסף.

אני מיקי לוי: הם בסך הכול רוצים להמשיך לטייל בשביל ישראל.

אני מיקי לוי: שביל ישראל לא מגיע לעיר העתיקה.

אני מיקי לוי: הבטיח לי מר שאול גולדשטיין שאתם תבנו שביל מקביל כדי שרוכבי האופניים ואזרחי מדינת ישראל שהולכים בשביל ישראל לא יצטרכו לשלם בגן הלאומי בקיסריה, fair enough, אלא שחלפו להם תשעה חודשים ודבר לא נעשה.

אני מיקי לוי: אני כבר מודיע לאדוני שאני עושה רביזיה.

עודד פורר: גם אני.

משה שגיא: אנחנו יוצאים להתייעצות סיעתית של 5 דקות.

משה שגיא: בשעה 12:10 נחדש את הדיון ואורית פרקש הכהן תשאל שאלה.

משה שגיא: אנחנו חוזרים לבקשה מספר 54-003.

משה שגיא: אמרת שאת רוצה לשאול שאלה.

אורית פרקש הכהן: השאלה שלי היא לנציג אגף התקציבים בסעיף של רשות הגז הטבעי.

אורית פרקש הכהן: חלק מ-22 מיליון השקלים זה פרסום תוכנית מענקים להאצת רשת חלוקת הגז לסוף 2018.

אורית פרקש הכהן: אפשר לקבל על זה הסבר?

אורית פרקש הכהן: אנחנו יודעים שבנושא פריסת הגז הטבעי יש הרבה מאוד עיכובים, מחדלים.

אורית פרקש הכהן: על מה בדיוק מדובר פה?

ראפת דיבסי: שלום, אני ממשרד האנרגיה.

ראפת דיבסי: תוכנית האצת הרשת מחולקת לכמה חלקים.

ראפת דיבסי: האצת הרשת מתייחסת לקווי גז ברשת החלוקה, קווי גז לא כלכליים שאנחנו צריכים לתת להם מענקים לרשתות החלוקה, לשדרג קווים, להגדיל את הספיקות בקווים האלה וגם לחבר צרכנים מרוחקים.

אורית פרקש הכהן: אז מה זה "פרסום"?

אורית פרקש הכהן: זה אומר שתוכנית משנת 2018 עוד לא פורסמה ותפורסם?

ראפת דיבסי: לא, היא פורסמה.

ראפת דיבסי: כבר חילקנו מענקים בפעימה הראשונה בסך 202 מיליון ש"ח.

ראפת דיבסי: השבוע אישרנו גם את הפעימה השנייה בסדר גודל של 100 מיליון ש"ח.

ראפת דיבסי: נותרה הפעימה השלישית, שזה השלמה לסכום עד 500 מיליון ש"ח.

משה שגיא: תודה רבה.

משה שגיא: מי בעד אישור הבקשה?

משה שגיא: ירים את ידו.

משה שגיא: מי נגד?

משה שגיא: מי נמנע?

משה שגיא: בעד – רוב

משה שגיא: נמנעים –

משה שגיא: הבקשה אושרה.

עודד פורר: אני מבקש רביזיה.

משה שגיא: נצביע על הרביזיה בעוד חצי שעה.

משה שגיא: עמוד 193, בקשה מספר 68-002 – לשכות אוכלוסין.

משה שגיא: מי מסביר?

יעל לינדנברג: אני מאגף התקציבים.

יעל לינדנברג: הפנייה התקציבית נועדה להעברת עודפים מחויבים משנת התקציב 2018 ל-2019 בסך של 74,558 אלפי ש"ח לתוכניות הבאות:

יעל לינדנברג: 16,250 אלפי ש"ח לתוכנית של מטה ולשכות אוכלוסין, בין היתר לצורך שיפור השירות לאזרח בלשכות, הרחבת לשכות.

עודד פורר: יש לי כמה שאלות.

משה שגיא: בסדר, אל תאריך בבקשה.

משה שגיא: כמה שאלות – אנחנו נעשה סדר בזה.

משה שגיא: יש פה עוד דברים שאני רוצה להצביע עליהם.

עודד פורר: שאלה אחת היא מדוע זה מגיע בעודפים ולא עשיתם את החיוב הזה כחיוב רגיל על כל השנה?

משה שגיא: תשובות קצרות, בבקשה.

משה שגיא: השאלה למה זה מגיע עכשיו – כל הזמן הם שואלים את אותן שאלות ואתם עונים את אותן תשובות, אז שזה יהיה קצר.

עודד פורר: אנחנו אף פעם לא מקבלים את התשובות.

משה שגיא: תשובות מדויקות.

משה שגיא: בבקשה.

יעל לינדנברג: מדובר בפרויקטים שמתמשכים על פני יותר משנת תקציב אחת.

יעל לינדנברג: לדוגמה, הרחבה ושיפוץ של לשכה שמתחילה במהלך 2018 – ההתחייבות כבר מבוצעת ב-2018 והכסף המזומן עצמו יוצא ב-2019 ולכן יש את ההעברה.

יעל לינדנברג: כנ"ל בפרויקטי מחשוב שמתמשכים על פני יותר משנת תקציב אחת.

עודד פורר: עכשיו לגבי הנושא של הביומטרי.

עודד פורר: מדוע בקונסוליות, לא בישראל, כשמישהו בא להנפיק דרכון לא מוציאים לו דרכון ביומטרי?

עודד פורר: הבנתי שיש שם בעיה שכולה תקציבית.

עודד פורר: השקעתם בפרויקט הביומטרי הזה סדר גודל של מאות מיליוני שקלים, אני לא רוצה להגיד אפילו יותר.

עודד פורר: בסוף על 15 מיליון שקל, אם אני רוצה להוציא דרכון לא ביומטרי – בכל קונסוליה בחו"ל יוציאו לי דרכון לא ביומטרי בגלל שלא תקצבתם את זה.

יעל לינדנברג: כיום במסגרת החוק החובה היא להנפיק את מסמכי הזיהוי הביומטריים במדינת ישראל ולכן הדבר קורה בלשכות רשות האוכלוסין בישראל.

עודד פורר: זאת אומרת שהיום בעצם אם אוציא את הדרכון בחו"ל או אם מישהו ייגש לקונסוליה בחו"ל – כל הרעיון של הביומטרי, שהיה אמור לסגור את זה שכל מי שמחזיק דרכון ישראלי יחזיק דרכון ביומטרי ולא דרכון אחר – אלה שרוצים לחייב יבואו לקונסוליות בחו"ל.

משה שגיא: השאלה ברורה.

משה שגיא: מה התשובה?

יעל לינדנברג: העלות בהקמת מערך ביומטרי בכל רחבי העולם היא עלות גבוהה מאוד.

עודד פורר: לפי הערכה שקיבלתי מן המשרד מדובר על 20 מיליון שקלים.

יעל לינדנברג: אוסיף שהדרכונים שניתנים היום בחו"ל הם אכן הדרכונים הישנים אך הם דרכונים זמניים.

עודד פורר: מה זה זמניים?

עודד פורר: לכמה זמן?

יעל לינדנברג: לשנה אחת בלבד.

עודד פורר: שנה זה מספיק כדי לקחת דרכון ולזייף.

יעל לינדנברג: בתום השנה הזאת יש אפשרות כמובן לאותו אדם להגיע - - -

עודד פורר: להגיע לקונסוליה.

עודד פורר: מה הוא יקבל?

יעל לינדנברג: או להגיע לישראל.

עודד פורר: אם הוא יגיע לקונסוליה אחרי שנה מה הוא יקבל?

עודד פורר: דרכון ביומטרי?

יעל לינדנברג: בקונסוליות הדרכונים הם דרכונים ישנים.

עודד פורר: הוא יקבל עוד פעם דרכון לא ביומטרי.

עודד פורר: אתם עושים פרויקט במאות מיליוני שקלים ויוצרים בעיה ביטחונית.

אוסנת הילה מארק: גם בשדה התעופה.

אוסנת הילה מארק: אתה בא לשדה התעופה שעה לפני טיסה, אתה מקבל דרכון לא ביומטרי.

משה שגיא: עודד, אתה צריך להצביע נגד.

משה שגיא: זה לא בסדר.

עודד פורר: בגלל שעוד לא החלטתי אבקש התייעצות סיעתית לפני ההצבעה.

דוד ביטן: עם מי?

דוד ביטן: עם עצמך?

דוד ביטן: אתה יודע שלפי התקנון אי אפשר להתייעץ עם עצמך.

עודד פורר: אני מתקשר בטלפון לליברמן.

עודד פורר: אני רוצה לשאול אותו למה הוא אמר על גפני - - - כל הזמן אומרים שליברמן נמצא בווינה.

דוד ביטן: גם לפיד רץ לווינה עכשיו.

מיקי לוי: לא, לא, ממש לא.

דוד ביטן: הוא וליברמן באותה רשימה.

יעקב מרגי: יותר פשוט להביא את ההוא מאוסטריה לפה וזהו.

דוד ביטן: כחול-לבן – לפיד לא ירוץ שם.

משה שגיא: מעניין אם כל החברים החרדים של ליברמן גם מחזיקים רק צ'קים.

יעקב מרגי: יש להם שמות?

משה שגיא: יש להם שמות.

יעקב מרגי: הם לא פה אז אל תגיד.

משה שגיא: לא אגיד בגלל שלא נדבר לשון הרע בחודש סיוון.

עודד פורר: רק בחודש סיוון?

משה שגיא: בחודש הבא נדבר שוב.

משה שגיא: אבל החברים החרדים שלו – אתה יודע, זה לא יאיר לפיד.

משה שגיא: יאיר לפיד הוא חילוני ומדבר נגד החרדים.

משה שגיא: הכול בסדר, אנחנו לא איתו.

יעקב מרגי: אפילו הוא לא מאמין למה שהוא אומר.

מיקי לוי: הוא מאמין.

משה שגיא: אבל ליברמן – החברים שלו חרדים, הרבנים שלו, האדמו"רים שלו.

משה שגיא: למה אתה מדבר בשנאה?

עודד פורר: אין לנו שום דבר נגד החרדים אלא נגד הדרישות המוגזמות שהוגשו על המגש בקדנציה הזאת ברמות שלא נתפסו בכלל.

משה שגיא: הם ביקשו בהסכם הקואליציוני שלושה שרים, חמישה משרדים.

עודד פורר: אתה לא יודע.

עודד פורר: אתה לא יודע מה ביקשנו.

עודד פורר: אתה מספר סיפורים ממה שסיפרו לך.

עודד פורר: זה לשון הרע.

עודד פורר: חבל שלא חתמתם על הסכם.

משה שגיא: לכם יש תיאבון "חבל על הזמן".

עודד פורר: בואו תציגו את ההסכם הקואליציוני שלכם עם הליכוד.

משה שגיא: איזה הסכם קואליציוני?

משה שגיא: המצאת הסכם קואליציוני.

משה שגיא: לא חתמנו על שום הסכם.

עודד פורר: לא היה אז אנחנו לא - - -

משה שגיא: כן, אתם דרשתם את זה.

עודד פורר: נו, בחייך.

משה שגיא: חמישה משרדים ביקשתם.

עודד פורר: דרשנו לראות מה אתם מבקשים.

משה שגיא: מה שאנחנו מבקשים זה לא עסק שלכם.

משה שגיא: מדינת הלכה דרשנו?

משה שגיא: אתה יודע, המציאו שקר.

עודד פורר: מה המציאו?

עודד פורר: תסתכל מה ביקשתם לגבי הפרדה מגדרית בתחום הציבורי.

משה שגיא: הסעיף היחיד שמופיע הוא בעניין סטטוס קוו.

משה שגיא: אסתכל מה אתם מבקשים.

דוד ביטן: אתם הגזמתם הפעם בדרישות.

עודד פורר: לא ביקשנו כלום, בחייכם.

משה שגיא: זה רק 3 מיליארד שקל.

יעקב מרגי: הם לא ביקשו כלום, פרט מאשר לנהל את המדינה.

עודד פורר: אנחנו לא ביקשנו לציבור מסוים.

עודד פורר: ביקשנו רק קצבאות זקנה לקשישים.

עודד פורר: זה הדבר היחיד שביקשנו.

אוסנת הילה מארק: אז הייתם נכנסים לממשלה ולא היית דואג לזה שאנחנו עכשיו עוד פעם במערכת בחירות.

עודד פורר: חבר'ה, מי שהביא למערכת בחירות זה אתם.

עודד פורר: אתם הצבעתם בעד.

עודד פורר: אז אל תבלבלו את המוח.

עודד פורר: מי שהכניס את החוק הזה זה אתם.

קטי קטרין שטרית: חד-משמעית לא.

קטי קטרין שטרית: מלכתחילה הכוונה שלכם הייתה לא להרכיב ממשלה.

קטי קטרין שטרית: אתם רימיתם את הבוחרים שלכם, לא אותנו.

עודד פורר: אנחנו לא ניהלנו משא ומתן עם השמאל על כניסה לקואליציה, קטי, וזה שתצעקי יותר חזק לא יעזור.

אוסנת הילה מארק: אנחנו מבינים שכל המטרה הייתה להמציא את עצמכם מחדש, לעלות קצת במספר המנדטים.

אוסנת הילה מארק: זאת הייתה המטרה.

קטי קטרין שטרית: אבל זה לא יקרה.

קטי קטרין שטרית: אתם רק יורדים.

דוד ביטן: אם הם ייקחו – זה מיש עתיד.

קטי קטרין שטרית: זה גם לא יהיה.

עודד פורר: מתי אנחנו יוצאים להתייעצות סיעתית?

משה שגיא: מתי שאתם רוצים.

משה שגיא: לי יש זמן, אין לי פריימריז, וגם לך אין.

מיקי לוי: גפני, נורא נוח לי לשבת באמצע, אחד הימים המהנים, תמשיכו בבקשה.

עודד פורר: אפשר לצאת להתייעצות סיעתית?

משה שגיא: עוד לא.

אוסנת הילה מארק: שאלת השאלות היא על מי תמליצו לבוחרים שלכם, על מי תתחייבו.

עודד פורר: אנחנו בינתיים עמדנו בכל ההתחייבויות שלנו, כולל על מי נמליץ.

עודד פורר: לא נמליץ על כחול-לבן, אתם יכולים להיות רגועים.

קטי קטרין שטרית: אם זה על כחול-לבן תגידו לבוחרים שלכם.

עודד פורר: לא המלצנו ולא נמליץ.

עודד פורר: אמרנו ועמדנו במילה.

עודד פורר: תמשיכו.

קטי קטרין שטרית: תגידו שהפלתם שתי ממשלות ימין, תגידו את זה.

משה שגיא: רבותי, אני מבקש לא להפריע.

משה שגיא: ההתייעצות הסיעתית הסתיימה.

עודד פורר: איך הסתיימה?

עודד פורר: לא הפסקת את הדיון.

משה שגיא: ועוד איך הפסקתי.

משה שגיא: ישבנו פה להתבדר בתוכנית אמנותית.

משה שגיא: תצביע נגד.

משה שגיא: בקשה מספר 68-002 – מי בעד אישור הבקשה?

משה שגיא: ירים את ידו.

משה שגיא: מי נגד?

משה שגיא: מי נמנע?

משה שגיא: בעד – 7

משה שגיא: נמנעים – 3

משה שגיא: 7 בעד 1 נגד 3 נמנעים.

משה שגיא: הבקשה אושרה.

עודד פורר: רביזיה.

משה שגיא: אנחנו עכשיו בעמוד 198 – שיכון, בקשה מספר 70-002.

שני מנדל לאופר: אני מאגף התקציבים.

שני מנדל לאופר: הפנייה נועדה להעברת עודפים בסך של כ-3.5 מיליארד ש"ח משנת התקציב 2018, שנועדו לתוכניות התקצוב הבאות: התוכנית הראשונה היא תוכנית 7002-02 – עבודות פיתוח לבנייה במסגרת משק כספי סגור בביצוע ישיר.

שני מנדל לאופר: העודף נובע מהכנסות משיווק לביצוע עבודות פיתוח אשר התקבלו במשרד, בגינן המשרד התקשר עם גורמי הביצוע לצורך הפעלתן, כאשר הסכומים משולמים בהתאם להתקדמות ביצוע עבודות הפיתוח על פני מספר שנים.

שני מנדל לאופר: התוכנית הבאה היא תשתיות לבנייה חדשה, ביצוע ישיר במגזרי המיעוטים.

שני מנדל לאופר: הסיבות שבגינן הוצאו העודפים הן בדומה לתוכנית הקודמת: מדובר בפעילות בעלת אופי הרשאתי, כאשר הביצוע בו הוא ביצוע רב-שנתי, כאשר ההכנסות משיווק מתקבלות מראש וביצוע עבודות הפיתוח מתבצע לאחר מכן ומשולם על פני מספר שנים בהתאם להתקדמות הביצוע.

משה שגיא: רבותי, שאלות קצרות.

משה שגיא: זה עודפים, זה לא תוכנית חדשה.

עודד פורר: זה רק 2 מיליארד שקל לעבודות.

יעקב מרגי: 3.6.

עודד פורר: אני מדבר עכשיו על עבודות הפיתוח לבנייה במסגרת משק כספי סגור בביצוע ישיר.

עודד פורר: מדובר על בנייה חדשה למגורים בבנייה עירונית.

עודד פורר: זה גם אזור המרכז.

עודד פורר: אם אפשר לקבל פירוט לגבי איפה - - -

משה שגיא: מה, אתם נגד המיעוטים?

עודד פורר: לא.

עודד פורר: אני שואל עכשיו על הסעיף של 2 מיליארד שקל.

עודד פורר: המיעוטים זה 67 מיליון שקל.

עודד פורר: אני מנסה לקושש, אדוני, 380 מיליון שקל כדי לתקן את הפשלה שעשה שר האוצר כשהוא תקצב את הצהרונים עד חודש ספטמבר, כדי שאפשר יהיה לכסות אותם עד 31 בדצמבר.

משה שגיא: אבל זה לא קשור לכאן.

משה שגיא: כאן זה עודפים.

עודד פורר: הרי אם לא יאשרו עודפים המשמעות היא קיצוץ.

עודד פורר: הרי מה עושה משרד האוצר?

עודד פורר: הוא דוחה להם את אישור העודפים, הוא מביא את זה בדקה התשעים כדי שבסוף לא יהיה להם את כל העודפים.

עודד פורר: כך הוא עושה.

עודד פורר: ניתן למצוא פה 380 מיליון שקל.

עודד פורר: אם אפשר לקבל פירוט על 2 מיליארד שקל, בדיוק באילו רשויות זה מבוצע ומה יבוצע.

שני מנדל לאופר: אציין רק שזה לא כסף תקציבי, זה כסף שמגיע משיווקים.

שני מנדל לאופר: אנחנו מקבלים אותו מאנשים שרכשו קרקע.

עודד פורר: שיווקים של מה?

עודד פורר: שרכשו איזו קרקע?

עודד פורר: קרקע של מי?

עודד פורר: רכשו קרקע ממי?

שני מנדל לאופר: קרקע מדינה.

עודד פורר: זה לא תקציב?

עודד פורר: בטח שזה תקציב.

עודד פורר: קרקע המדינה הזאת, למי היא שייכת?

עודד פורר: קרקע מדינה זה לא תקציב?

עודד פורר: בוודאי שזה תקציב.

עודד פורר: את הכסף הזה אפשר לתת גם לדברים אחרים.

שלמה קרעי: רק ההלוואות למפלגות.

עודד פורר: יתנו לנו עשרה משרדים, אבל את ועדת הכספים גפני לא ישחרר, את זה בנו מסביבו.

עודד פורר: ..

משה שגיא: נכון, למה שאני אשחרר?

משה שגיא: פה מעניין.

משה שגיא: תעני תשובה בבקשה.

משה שגיא: רבותי, מי בעד אישור הבקשה?

משה שגיא: ירים את ידו.

עודד פורר: רגע, אני רוצה התייעצות סיעתית.

עודד פורר: אתה לא יכול.

עודד פורר: היא אפילו לא ענתה לי.

משה שגיא: ענתה.

עודד פורר: היא לא ענתה אפילו.

משה שגיא: אגיד לך מה היא אמרה.

משה שגיא: היא אמרה שזה לא הולך לפי רשויות, זה הולך לפי שיווקים.

משה שגיא: היא לא יכולה להגיד לך עכשיו שמות של רשויות בגלל שהשיווקים יכולים להיות פה כך ושם אחרת.

עודד פורר: לא, היא מדברת על ביצוע.

משה שגיא: את מדברת על שיווקים, נכון?

עודד פורר: היא מדברת על הביצוע.

עודד פורר: איפה הולכים להוציא 2 מיליארד שקל?

משה שגיא: התייעצות סיעתית.

עודד פורר: אני רוצה תשובה לפני כן.

משה שגיא: תשובה, תעני לו, אבל בקצרה, אני מבקש.

שני מנדל לאופר: משרד השיכון משווק קרקע ועבורה גובה גם פיתוח.

שני מנדל לאופר: עלויות הפיתוח הללו יוצאות על אותם מגרשים שהמשרד משווק.

עודד פורר: איפה שיווקו את הקרקע?

עודד פורר: אם לא יודעים תגידו "לא יודעים", זה גם תשובה.

עודד פורר: אתם יכולים להגיד: "אנחנו לא יודעים איפה אנחנו הולכים להשקיע 2 מיליארד שקל".

משה שגיא: רגע, היא עונה.

משה שגיא: את לא יודעת עדיין איפה השיווקים עכשיו?

שני מנדל לאופר: הכסף יוצא לפי ביצוע.

שני מנדל לאופר: אני יכולה לקשר אותך למידע על כל השיווקים שנעשו בשנים האחרונות.

משה שגיא: יש גם שיווקים בנוקדים?

משה שגיא: ...

משה שגיא: סתם, סתם.

אורית פרקש הכהן: יש לי שאלה.

אורית פרקש הכהן: בהעברה של 743 מיליון שקלים, מדובר כאן על פעולות תומכות בבנייה חדשה למגורים.

אורית פרקש הכהן: יש פה פער מזומנים בין הביצוע לתוכניות ארוכות הטווח?

אורית פרקש הכהן: מה זה בעצם אומר "פעולות תומכות בנייה"?

אורית פרקש הכהן: אם תוכלי להסביר לי.

אורית פרקש הכהן: אני מכירה הרבה דירות בערים חדשות שעומדות בלי תחבורה, בלי חינוך.

משה שגיא: השאלה ברורה.

משה שגיא: מה התשובה?

שני מנדל לאופר: כשמשווקים קרקע חלק מן העלויות הולכות להוצאות פיתוח, זה התוכנית הראשונה שדיברתי עליה, וחלק מן הכסף שנגבה מן הקבלנים הולך לפרויקטים של "ישן מול חדש".

אורית פרקש הכהן: תפרטי.

שני מנדל לאופר: אני מפרטת.

שני מנדל לאופר: בנוסף יש גם סבסוד שמגיע באזורי עדיפות לאומית לפי החלטת ממשלה.

שני מנדל לאופר: המדינה משתתפת בהוצאות הפיתוח ליישובי עדיפות לאומית שנקבעו בהחלטה.

שני מנדל לאופר: וגם יש תמיכה ב"ישן מול חדש" בשכונות הוותיקות למשל כשמוקמת שכונה חדשה.

שני מנדל לאופר: זה הכסף שהולך לתוכנית הזאת, למשל להקמה של כביש מחבר.

יעקב מרגי: מי שרוצה לתקוע את זה שירים את היד.

אורית פרקש הכהן: זה רק הוצאות פיתוח על הקרקע?

אורית פרקש הכהן: מה זה "תומכות בנייה"?

אורית פרקש הכהן: מה עם תשתיות שחסרות במקומות הללו?

יעקב מרגי: זה עבור תשתיות, ביטחונות.

שני מנדל לאופר: על זה מדובר.

אורית פרקש הכהן: מה הפער של הביצוע לעומת התוכנית?

שני מנדל לאופר: זה סעיף הרשאתי.

אורית פרקש הכהן: כמה הוצאתם בשנה שעברה על הסעיף הזה בפועל?

שני מנדל לאופר: אני יכולה לשלוח את המידע.

אורית פרקש הכהן: מה זה "את יכולה לשלוח"?

אורית פרקש הכהן: את בדיון עכשיו, את צריכה לתת את הנתונים הללו.

אורית פרקש הכהן: בשבוע שעבר היינו בדיון שבו העבירו יותר מ-800 מיליון שקלים לקרן ניקיון בגין היטלי הטמנה.

אורית פרקש הכהן: כאשר שאלנו את אגף התקציבים, הוא הודה שמדובר בכסף שברמת המזומן קרוב לוודאי לא יעשו בו שימוש בשנה הקלנדרית הקרובה, וזה הכסף שעודד פורר מחפש, בין היתר, למניעת סגירת הצהרונים.

משה שגיא: מה, הוא לא קיבל מספיק בקואליציה?

עודד פורר: לא קיבלתי כלום.

אורית פרקש הכהן: עוד לא קיבל כי הם לא הצטרפו.

משה שגיא: 3 מיליארד שקל הם קיבלו.

עודד פורר: אתה מבלבל את המוח.

אורית פרקש הכהן: שני מנדל לאופר, אני רוצה לדעת אם יש כאן כסף שמתגלגל משנה לשנה בגלל תוכניות ארוכות-טווח, אבל בפועל מבחינת נזילות אני רוצה לדעת כמה השתמשו בפועל בשנה שעברה לעומת מה שנקבע בספרים.

שני מנדל לאופר: אני יכולה לענות.

שני מנדל לאופר: מאה אחוז, המשרד יענה.

אורית פרקש הכהן: אני רוצה גם לחזור על כך שכל הדיון הזה מתנהל בלי שאנחנו מעודכנים על החריגה העדכנית מן התקציב.

אורית פרקש הכהן: אנחנו מתנהלים ברמה של business as usual בלי לדעת אם יש כאן יכולת להדק את החגורה בשוטף.

אורית פרקש הכהן: לא היית בדיון הקודם.

רועי פולקמן: כי זה לא תקציבי.

רועי פולקמן: זה העברות שתוקצבו כבר.

אורית פרקש הכהן: רועי פולקמן, אם יש פערים ברמת המזומן אז צריך להדק את החגורה.

קטי קטרין שטרית: זה העברות.

קטי קטרין שטרית: זה לא ישיבת ועדת כספים רגילה.

אורית פרקש הכהן: זה המון כסף, כ-3 מיליארד שקלים.

דליה ציוני: אני מנהלת תחום תקציבים במשרד הבינוי והשיכון.

דליה ציוני: אני רוצה לענות.

דליה ציוני: העודפים שלנו שעוברים בפנייה הזאת הם כולם עודפים של משקים כספיים סגורים.

דליה ציוני: לא מדובר בעודפים תקציביים, לא מדובר בכספים שאפשר להסיט אותם למטרות אחרות.

אורית פרקש הכהן: אבל את לא עונה לי על השאלה.

אורית פרקש הכהן: כמה השתמשו בשנה שעברה?

דליה ציוני: הם משרתים אך ורק את המטרה שלשמה הם נכנסו.

דליה ציוני: הכנסות משיווקים משמשות אך ורק לשיווקים.

דליה ציוני: העודפים בתוכנית הספציפית שאת שואלת עליה הם עודפים שנוצרו בעיקרם בהיטל "ישן מול חדש" שגובים מיזמים ביחד עם השיווק עבור הוצאות הפיתוח.

דליה ציוני: העודפים נוצרו אך ורק מפערי עיתוי.

אורית פרקש הכהן: פערי עיתוי, בדיוק.

אורית פרקש הכהן: אז לכן השאלה שלי היא מה קורה כאן מבחינת מזומן.

דליה ציוני: אסביר.

דליה ציוני: ההכנסה מתקבלת מראש.

דליה ציוני: העבודות מבוצעות על פני מספר שנים כי מדובר בעבודות תשתיתיות, בדברים פרויקטליים.

דליה ציוני: לשאלתך, בשנה שעברה שולמו 297 - - -

אורית פרקש הכהן: אז למה צריך להעביר עכשיו 700 ומשהו?

אורית פרקש הכהן: זה אומר שבשנה שעברה בפועל – אני בכוונה מחדדת את השאלה, גם לך, רועי פולקמן.

אורית פרקש הכהן: העובדה שמדובר בהתחייבויות קשיחות עדיין, כלומר שיעשו שימוש בייעודים שלהם, זה עדיין לא אומר שאנחנו כממשלה לא יכולים אחרי כן להגיד: בגלל הידיעה שבמזומן לא השתמשו בכסף הזה בפועל אז בשנה הבאה אפשר לקחת על בסיסם התחייבויות, כמו לסגור את נושא הצהרונים.

אורית פרקש הכהן: אתה מבין מה אני אומרת?

יעקב מרגי: אבל כך לא בונים תקציב מדינה, עם כל הכבוד.

יעקב מרגי: כך בונים מכולת.

עודד פורר: את הצהרונים לא סוגרים עד ספטמבר.

אורית פרקש הכהן: אבל אנחנו לא מקבלים תשובות.

אורית פרקש הכהן: אני חושבת שזה לא נושא של ימין ושמאל.

משה שגיא: בנושא הצהרונים אני לא מתכוון לעבור לסדר היום.

משה שגיא: אמרתי שאני אפגש ואדבר.

משה שגיא: נסיים פחות או יותר את העודפים, זה לא עוד הרבה, ושם אעצור ואבקש שיתנו תשובה על הצהרונים.

קטי קטרין שטרית: אולי היועצת המשפטית תוכל לענות לנו על זה.

אורית פרקש הכהן: אני רוצה לסיים בזה כי אנחנו רואים את זה בכל ההיבטים של התשתיות.

קטי קטרין שטרית: כולנו מסכימים.

קטי קטרין שטרית: גם אופוזיציה וגם קואליציה – כולם מסכימים בנושא הצהרונים.

קטי קטרין שטרית: בואו נשמע חוות דעת משפטית אם אפשר - - -

שלמה קרעי: אבל תעצרי איזו העברה של משרד החינוך, לא של משרד הבינוי והשיכון.

קטי קטרין שטרית: אם אפשר.

קטי קטרין שטרית: יש פה את נציג משרד החינוך.

משה שגיא: קטי, זה לא חוות דעת משפטית.

משה שגיא: צריך כסף.

משה שגיא: נצא להפסקה של שתי דקות.

משה שגיא: רבותי, אנחנו עוברים להצבעה.

משה שגיא: אעשה רק את העודפים ואחרי כן אסיים את הישיבה.

משה שגיא: כנראה אחדש אותה ביום חמישי.

משה שגיא: בינתיים על פי בקשה של חברי ועדה, גם מן הקואליציה וגם מן האופוזיציה, לגבי הצהרונים - - -

שלמה קרעי: לא רק צהרונים אלא מדובר כאן גם על גני ילדים של החינוך המיוחד באותה חבילה.

קטי קטרין שטרית: גם על גני ילדים.

קטי קטרין שטרית: אנחנו מבקשים לצרף את זה גם.

קטי קטרין שטרית: יש פה נציג של משרד האוצר.

קטי קטרין שטרית: שיענה על זה.

קטי קטרין שטרית: אחד מעביר לשני את הבעיה.

קטי קטרין שטרית: האוצר אומר: החינוך, החינוך אומר: האוצר.

קטי קטרין שטרית: מה, צריך להגיע לבג"ץ כדי לאשר את זה?

קטי קטרין שטרית: אני לא מאמינה שאני אומרת את זה.

מיקי לוי: בסוף אתם נתלים על בג"ץ, אין לכם ברירה.

קטי קטרין שטרית: הוא מנהל את המדינה.

מיקי לוי: איזה "מנהל את המדינה"?

מיקי לוי: ראש הממשלה רץ לבג"ץ.

קטי קטרין שטרית: אני שואלת אותך, בתי ספר יסודיים של החינוך המיוחד מקבלים ואילו הגנים לא.

קטי קטרין שטרית: זה נראה לך נורמלי?

קטי קטרין שטרית: זה נראה לך תקין?

שלמה קרעי: לא, לא, זה לא יהיה.

קטי קטרין שטרית: אז למה אתה לא זועק?

קטי קטרין שטרית: על המכון הוולקני – הכול טוב ויפה, אבל ילדים בחינוך המיוחד לא מסוגלים לתפקד בלי זה.

קטי קטרין שטרית: איך אתם יכולים לישון בלילה?

עודד פורר: על זה אני עושה פה פיליבסטר.

מיקי לוי: אבל אתם הממשלה.

משה שגיא: רבותי, בקשה מספר 70-002, מי בעד אישור הבקשה?

משה שגיא: ירים את ידו.

משה שגיא: מי נגד?

משה שגיא: מי נמנע?

משה שגיא: בעד – רוב

משה שגיא: נמנעים –

משה שגיא: הבקשה אושרה.

עודד פורר: אני מבקש רביזיה.

משה שגיא: בעמוד 206, בקשה מספר 83-006 – הלוואות לעובדי מדינה.

משה שגיא: מי מסביר?

חזי כהן: אני מאגף התקציבים.

חזי כהן: הפנייה התקציבית נועדה להעביר סכום של 239,994 אלפי ש"ח בסעיף 83 משנת התקציב 2018 לשימוש ב-2019.

חזי כהן: סעיף 83 מכיל הוצאות פיתוח של משרדים שונים כמפורט לפניכם בתוכניות השונות: הלוואות לעובדי מדינה, הלוואות לעובדי הוראה, הוצאות פיתוח במשרד האוצר.

מיקי לוי: מה זה הוצאות פיתוח במשרד האוצר?

קטי קטרין שטרית: זה לא יאומן, פשוט לא יאומן.

קטי קטרין שטרית: חינוך מיוחד – לא, אבל הוצאות פיתוח במשרד האוצר – כן.

חזי כהן: מדובר בעודפים מחויבים.

ה מיקי לוי: התרגיל הזה חוזר על עצמו שוב ושוב.

משה שגיא: מה זה הוצאות פיתוח במשרד האוצר?

חזי כהן: מדובר על עודפים שנוצרו כתוצאה מדחייה של אבני דרך של פרויקטי תשתיות בבינוי במכס, ברשות המסים, וכתוצאה מדחיית תשלומים עבור רכישת שירותי כוח אדם ושירותי מחשוב.

שלמה קרעי: לא מספיק להם 750 - - -

מיקי לוי: זה בסדר.

קטי קטרין שטרית: מה בסדר?

קטי קטרין שטרית: למה בסדר?

קטי קטרין שטרית: ממש לא.

משה שגיא: אם אתה אומר "לא" אני עובר לסעיף הבא.

מיקי לוי: אוקיי, אז אל תעבירו.

מיקי לוי: נראה אתכם לא מעבירים לעובדי המדינה אפשרויות להלוואות.

מיקי לוי: תצביעו נגד.

מיקי לוי: אתם נגד עובדי המדינה?

יעקב מרגי: אנחנו בעד.

קטי קטרין שטרית: למה צריך לחבר תשתיות עם הלוואות?

מיקי לוי: הא, ברוכה הבאה.

מיקי לוי: כבר 6 שנים אני צועק על זה.

קטי קטרין שטרית: אחרי בג"ץ, משרד האוצר מנהל את המדינה.

משה שגיא: למה אתם מערבים את זה עם זה?

משה שגיא: אנחנו רוצים לתת הלוואות לעובדי המדינה ואנחנו לא רוצים לתת לרשות המסים את הפיתוח.

חזי כהן: מדובר על סעיף שכולל תוכניות ארוכות-טווח ותקציבי הרשאה להתחייב.

משה שגיא: איך זה קשור להלוואות לעובדי המדינה?

חזי כהן: מה שקורה עם ההלוואות זה גם לעובדי מדינה וגם לעובדי הוראה וגם לפורשים.

משה שגיא: יש לי אהבה בלתי נשלטת לרשות המסים.

משה שגיא: צריך לתת להם תשתיות והכול.

משה שגיא: אבל מה זה קשור להלוואות לעובדי מדינה?

משה שגיא: אני מבקש לא לאשר את זה.

משה שגיא: אנחנו עוברים הלאה.

שלמה קרעי: רגע, אם לא יהיו תשתיות - - -

משה שגיא: אז לא יהיו תשתיות.

משה שגיא: אז לא יהיו הלוואות.

שלמה קרעי: אדוני היושב-ראש, אני מתנגד לסעיף 7 כאן.

משה שגיא: אבל אני לא דן על זה.

חזי כהן: אדוני היושב-ראש, אתה רוצה שאסביר על ההלוואות?

יעקב מרגי: לא על ההלוואות.

יעקב מרגי: על התשתיות.

משה שגיא: לא, לא מעניין אותי עכשיו.

משה שגיא: שיבואו מאוחר יותר ויגידו מה זה התשתיות.

משה שגיא: גם לי יש תשתיות.

יעקב מרגי: תיזהר בלשונך.

יעקב מרגי: נתן אשל נכשל בלשונו ותראה מה עושים לו.

יעקב מרגי: האמירה "גם לי יש תשתיות" יכולה להתפרש לא נכון.

אברהם (אבי) ניסנקורן: הא, רק בלשונו הוא נכשל ...

משה שגיא: אני מתכוון שמעצבנים אותי.

משה שגיא: למה הכניסו את התשתיות בבקשה להלוואות לעובדי מדינה?

משה שגיא: שמעתי את החברים.

משה שגיא: אפילו מיקי לוי, שדואג לעניין של משרד האוצר ואני לוקח את הדברים שלו ברצינות, גם הוא אומר: מה התשתיות פה?

שלמה קרעי: בטח, כי הוא קיבל עכשיו למכון וולקני אז הוא רגוע.

משה שגיא: לא קשור.

משה שגיא: בעניין מכון וולקני זה הוועדה והוא בסדר.

משה שגיא: בחוברת הנוספת בקשה מספר 05-006.

משה שגיא: הכול עודפים.

אמיר מוריץ: אני מאגף התקציבים במשרד האוצר.

אמיר מוריץ: הפנייה התקציבית נועדה להעביר עודפים משנת התקציב 2018 - - -

עודד פורר: אגב, את תקציב משרד האוצר אני בעד לא לאשר.

משה שגיא: דוד ביטן, אני לא מאשר למשרד האוצר עד שלא יגמרו עם הצהרונים.

עודד פורר: החשב הכללי ואגף התקציבים – למה צריך לאשר להם?

משה שגיא: רבותי, אני לא דן על הנושא של משרד האוצר.

משה שגיא: אני מבקש תשובה על הצהרונים.

וקטי שטרית: ועל גני הילדים של החינוך המיוחד.

משה שגיא: וגני הילדים של החינוך המיוחד.

משה שגיא: אבל רגע, תיכף יהיה לנו חינוך.

משה שגיא: עמוד 11, המטה לביטחון לאומי.

אורית פרקש הכהן: גפני, למרות שפיזרת את הכנסת אני - - -

קטי קטרין שטרית: כי משרד החינוך אמר שהאוצר לא מאפשר.

יעקב מרגי: אורית, זה אומר שלא הסכמת איתו שזה ליברמן.

אורית פרקש הכהן: לא, שאני מעריכה את מה שהוא עשה עכשיו.

עודד פורר: תקשיב, יש לכם רוב של 67.

משה שגיא: המטה לביטחון לאומי.

ספיר איפרגן: אני ממשרד האוצר.

ספיר איפרגן: הפנייה התקציבית נועדה להעברת עודפים משנת התקציב 2018 לשימוש בשנת 2019 בסך של 9,308 אלפי ש"ח במזומן לתוכנית 10-51-01, שהיא תוכנית המטה לביטחון לאומי.

ספיר איפרגן: מדובר בתוכנית שמתוקצבת בה הפעילות השוטפת של המטה לביטחון לאומי.

ספיר איפרגן: זה אומר: הוצאות שכר וכוח אדם של עובדי המטה והוצאות תפעול ושכירות.

משה שגיא: מי בעד אישור הבקשה על המטה לביטחון לאומי?

משה שגיא: ירים את ידו.

משה שגיא: מי נגד?

משה שגיא: מי נמנע?

משה שגיא: בעד – רוב

משה שגיא: נמנעים –

משה שגיא: הבקשה אושרה, העודפים אושרו.

משה שגיא: בקשה מספר 20-003 – משרד החינוך, בעמוד 15.

שאול קירשנבאום: אני ממשרד האוצר.

יעקב מרגי: מה עם הצהרונים?

שלמה קרעי: אנחנו נגד עד שיאשרו צהרונים וחינוך מיוחד בגני ילדים.

משה שגיא: כל אחד מצביע על פי רצונו.

קטי קטרין שטרית: אבל שיענו לנו.

קטי קטרין שטרית: הם יכולים לענות עכשיו.

שאול קירשנבאום: הפנייה נועדה להעברת סכום של 2 מיליארד ו-46 מיליון שקל עודפים משנת 2018 לשנת 2019.

שאול קירשנבאום: במשרד החינוך בעיית העודפים חמורה ביותר בגלל שהתקציב עובד לפי שנות לימוד לעומת התקציב הקלנדרי ולכן הרבה מאוד תוכניות חינוכיות מתקשרות בספטמבר 2018 ועבור כל שנת הלימוד.

שאול קירשנבאום: לכן שליש יוצא ב-2018 ושני-שלישים ב-2019.

שאול קירשנבאום: לכן מבקשים עכשיו את ההעברה של הסכום הזה.

משה שגיא: שואלים החברים שתי שאלות.

משה שגיא: שאלה אחת לגבי גני הילדים, החינוך המיוחד והמוכש"ר.

משה שגיא: בית המשפט החליט שבתי הספר היסודיים הם שווים כולם, ילדי החינוך המיוחד שווים.

שלמה קרעי: זה בחוק.

משה שגיא: מה משרד החינוך מתכוון לעשות עם גני הילדים?

משה שגיא: יש פה חברים שבגלל זה לא נרדמים בלילה.

משה שגיא: המציאות הזאת, שבה יש ילדים - - -

מיכאל מלכיאלי: מאות משפחות שלא נרדמות בלילה.

משה שגיא: כן, משפחות שלא נרדמות בלילה.

משה שגיא: מה אתם מתכוונים לעשות לגבי החינוך המיוחד?

משה שגיא: זו שאלה אחת.

משה שגיא: השאלה השנייה היא בעניין הצהרונים.

משה שגיא: בניגוד למה שנאמר כל הזמן, הצהרונים לא מתוקצבים.

משה שגיא: צריך להעביר את זה בהחלטת ממשלה.

משה שגיא: מה מתכוון משרד החינוך לעשות לגבי שני הנושאים הללו?

שאול קירשנבאום: משרד החינוך יתייחס לגבי החינוך המיוחד.

שאול קירשנבאום: אני אתייחס לצהרונים.

שאול קירשנבאום: החלטת הממשלה על תקצוב הצהרונים האריכה את התוקף של התקצוב לשנת הלימודים תשע"ט, דהיינו עד ספטמבר 2019.

שאול קירשנבאום: כרגע אין מקור להארכת התוכנית וכל החלטה חדשה היא כרגע - - -

יעקב מרגי: האם משרד החינוך הגיש פנייה למשרד האוצר?

משה שגיא: זו שאלה חשובה.

משה שגיא: משרד החינוך פנה בנושא הזה מספר פעמים למשרד האוצר אך נקלענו למצב שאליו נקלענו.

משה שגיא: לא קיבלתם תשובה?

משה שגיא: מי במשרד האוצר היה אמור לתת תשובה ולא נתן?

יעקב מרגי: הנה, אגף התקציבים.

שאול קירשנבאום: כרגע מדובר בסוגיה משפטית שאין לי דרך לפתור.

עודד פורר: מה הסוגיה המשפטית?

שאול קירשנבאום: מדובר על תקצוב של סכום משמעותי בתקופת ממשלת מעבר.

שאול קירשנבאום: כרגע מבחינה משפטית אנחנו לא יודעים איך הדבר הזה יכול להסתדר.

עודד פורר: זאת אומרת, אם תיפתר הבעיה המשפטית אז אין בעיה תקציבית?

עודד פורר: יש תקציב?

שאול קירשנבאום: אני יודע שהממשלה יכולה לקבל החלטות לפי רצונה.

אברהם (אבי) ניסנקורן: אם עושים את זה בוועדת הסכמות, שכל הבית מסכים - - -

עודד פורר: הבעיה משפטית או תקציבית?

שגית אפיק: צריכה להיות החלטת ממשלה.

שגית אפיק: זה הבעיה.

אורלי פרומן: צריכה להיות החלטת ממשלה.

שלמה קרעי: הוא אומר שיש החלטת ממשלה עד ספטמבר, יש את זה כבר.

אורלי פרומן: אין לשנת תש"פ.

עודד פורר: החלטת ממשלה עד סוף דצמבר יכולה להתקבל בהסכמה של הסיעות, בוודאי.

משה שגיא: רבותי, אני מציע כך, ואת אתם מסכימים אז בסדר.

יעקב מרגי: ממילא אנחנו עושים אחר כך על הכול רביזיה.

משה שגיא: לא על הכול.

משה שגיא: אני מדבר עכשיו ספציפית לגבי הנושא של משרד החינוך.

משה שגיא: מדובר בעודפים, מדובר בתפקוד של המשרד.

משה שגיא: אני מציע להצביע בעד ולהגיד רביזיה עד לקבלת תשובה.

יעקב מרגי: אני גם חושב כך.

שלמה קרעי: מצוין.

קטי קטרין שטרית: אבל לא קיבלנו תשובה לגבי השאלה השנייה, על גני הילדים.

משה שגיא: מה לגבי השאלה השנייה?

משה שגיא: אני רוצה להסביר את הרקע בנושא החינוך המיוחד במוכש"ר.

משה שגיא: הבג"ץ דן בנושא של השוואת משאבים בין התלמיד בחינוך המוכר ובחינוך הרגיל בחינוך המיוחד והוא דן בנושא של תלמידים בבתי ספר לחינוך מיוחד במוכש"ר.

משה שגיא: לשם כך הוקמה ועדה במשרד החינוך, ועדה בין-משרדית שנמצאים בה גם נציגי משרד האוצר, והוועדה החליטה על החלת רפורמת "אופק חדש" במוכש"ר בחינוך המיוחד לבתי הספר, שזה יהיה נשוא הבג"ץ.

משה שגיא: לגבי הרחבה לגני ילדים, מדובר בסוגיה תקציבית שצריך לדון בה במסגרת ההעדפות התקציביות.

משה שגיא: כמה כסף?

משה שגיא: עשרות מיליוני שקלים.

משה שגיא: אני לא יכול כרגע להגיד.

משה שגיא: אבל מה עשיתם עם התקציב ברגע שהייתה החלטת בג"ץ לגבי בתי הספר היסודיים?

משה שגיא: המשרד תוקצב בהתאם להחלטת בג"ץ.

משה שגיא: תוקצב על ידי משרד האוצר?

קטי קטרין שטרית: רגע, צריך לחזור אחורה.

משה שגיא: רגע, אני אאפשר לך, רק שנייה.

משה שגיא: ברגע שהתקבלה החלטת בג"ץ לגבי בתי הספר היסודיים, מהיכן הגיע התקציב?

משה שגיא: משרד האוצר.

משה שגיא: משרד האוצר פשוט כיסה לכם את הסכום?

משה שגיא: הוא תקצב את משרד החינוך בנושא שנדרש.

שלמה קרעי: אז למה כאן משרד האוצר לא מתקצב?

מיכאל מלכיאלי: ביקשתי ממשרד האוצר כסף על גן.

קטי קטרין שטרית: קודם כול, בואו נתחיל בזה, שהחוק חל על בתי הספר היסודיים ועל גני הילדים.

קטי קטרין שטרית: אבל רק אחרי הבג"ץ לגבי בתי הספר היסודיים פתאום מצאו כסף במשרד האוצר.

קטי קטרין שטרית: זאת אומרת שבג"ץ בעצם הוא זה שנותן את ההעדפה, למי נותנים ומה נותנים.

קטי קטרין שטרית: אני חושבת שזה פשע וחייבים לתת לזה היום תשובה.

קטי קטרין שטרית: חייבים לכלול גם את גני הילדים של החינוך המיוחד.

קטי קטרין שטרית: לא ייתכן שילדים בחינוך המיוחד, בגלל אידיאולוגיה מסוימת שמים אותם בצד ואילו ילדים אחרים מקבלים.

קטי קטרין שטרית: פה חייבת להיות שוויוניות כי יש חוק.

יעקב מרגי: אדוני היושב-ראש, חשוב שכל מי שיושב סביב השולחן יידע איך התנהלה המדינה כאן.

יעקב מרגי: הבג"ץ לא היה צריך בכלל להיות מוגש.

יעקב מרגי: משרד החינוך פעל שלא בתום-לב, בניגוד לחוק.

משה שגיא: אתה אומר את זה כיושב-ראש ועדת החינוך לשעבר.

יעקב מרגי: בניגוד לחוק הוא הפלה את החינוך המיוחד במוכש"ר, בניגוד לחוק הפלה.

יעקב מרגי: אם מי שהגיש את הבג"ץ היה מגיש גם על הגנים התוצאה הייתה זהה.

יעקב מרגי: אז מה אתם אומרים לנו?

אברהם (אבי) ניסנקורן: טוב שיש בג"ץ.

יעקב מרגי: מה אתם אומרים לנו?

יעקב מרגי: אני אומר למשרד האוצר, ויפה שעה אחת קודם: משרד החינוך פועל בניגוד לחוק, מפלה את הגנים של החינוך המיוחד.

שלמה קרעי: אתה יודע למה, כי 90% מהילדים בגנים זה חינוך חרדי.

שלמה קרעי: אין מי שנלחם מספיק.

יעקב מרגי: רגע, כל החינוך המיוחד היה בגדר – סליחה שאני אומר – החצר האחורית של מערכת החינוך.

יעקב מרגי: ברוך השם שבקדנציה האחרונה גם המשרד וגם הוועדה נכנסה וטיפלה, והייתה רפורמה, והכול טוב ויפה.

יעקב מרגי: לא ייתכן ללכת בעצלתיים, להיתלות בזה שהבג"ץ – ואמרת את זה ביושר – דן בבתי הספר.

יעקב מרגי: הראש הקטן הזה – הוקמה כבר ועדה בין-משרדית.

יעקב מרגי: אז תפתחו ותשימו את זה על השולחן.

יעקב מרגי: בזמנו דורית מורג, שמי שמכיר אותה, עד שהיא משחררת משהו בין האצבעות שלה, אמרה שהאפליה הזאת היא בניגוד לחוק.

יעקב מרגי: זה לא היה צריך לבוא לדיון בכלל.

קטי קטרין שטרית: הרב גפני, עוד הערה אחת.

קטי קטרין שטרית: תמיד אני מסתכלת על משה שגיא כי עבדנו ביחד.

קטי קטרין שטרית: הייתי גם ראש מטה של שר החינוך.

קטי קטרין שטרית: תמיד עודדנו את המוכר שאינו רשמי לבוא ולהיות חלק מן הרפורמות שמשרד החינוך התווה.

קטי קטרין שטרית: שימו לב, עד שסוף-סוף הם כן רוצים להיות ברפורמות שעבדו עליהן שנים, מה אנחנו באים להגיד להם?

קטי קטרין שטרית: חבר'ה, נכון שאתם מצטרפים לרפורמה אבל לא תהיו ברפורמה.

קטי קטרין שטרית: למה?

קטי קטרין שטרית: כי אנחנו מעדיפים את זה ולא את זה.

קטי קטרין שטרית: כאשר מבדילים בין ילד של חינוך מיוחד שגדל בבית חרדי לעומת ילד שגדל בתל אביב, הרצליה וכולי – זה הדבר הכי גרוע שאפשר להגיד לאותו ילד שגם הוכה בשל כך שהוא מוגבל, הוא סובל מפיגור או מאוטיזם.

קטי קטרין שטרית: אני מדברת אל חבריי חברי הכנסת.

משה שגיא: זה ברור.

משה שגיא: דברים כדורבנות.

קטי קטרין שטרית: אתם מבינים על מה מדובר?

קטי קטרין שטרית: מדובר על ילד שלא מסוגל לאכול לבד, ילד שלא מסוגל לדבר, ילד עם כל כך הרבה בעיות.

קטי קטרין שטרית: מיקי לוי, תגיד לי, זה לא יותר חשוב מכל דבר אחר, שאותו ילד יקבל את הדברים המינימליים האלה?

מיקי לוי: תני לי, אני נותן לך תיכף כסף.

קטי קטרין שטרית: ואנחנו מדברים על פיתוח מבנה.

מיקי לוי: אולי אדוני לא יודע אבל לפני 22 דקות הונחה על שולחן הוועדה בראשותך בקשה לשינוי תקציבי מאת שר האוצר, בבקשה של שר החינוך, להעביר מתקציב לתקציב 222 מיליוני ש"ח.

מיקי לוי: כשרוצים יש כסף.

משה שגיא: להעביר אל מה?

מיקי לוי: "שר החינוך מציע שינויים בתקציב משרדו ושר האוצר מבקש את אישורה של ועדת הכספים".

מיקי לוי: הנה – 222 מיליון שקל.

מיקי לוי: כפי שהוא מצא – שימצא עכשיו לחינוך המיוחד.

משה שגיא: מי בעד אישור הבקשה?

משה שגיא: ירים את ידו.

משה שגיא: מי נגד?

משה שגיא: מי נמנע?

משה שגיא: בעד – רוב

משה שגיא: נמנעים –

משה שגיא: הבקשה אושרה.

מיקי לוי: רביזיה.

משה שגיא: הבקשה אושרה.

משה שגיא: אני מגיש רביזיה.

משה שגיא: אתה רוצה גם להצטרף?

עודד פורר: אני גם מצטרף לרביזיה.

אורית פרקש הכהן: זה חוצה מפלגות, זה כלל-סיעתי.

אורית פרקש הכהן: ממשלת אחדות.

משה שגיא: איזה ממשלת אחדות?

משה שגיא: מה, אני אשב עם ליברמן?

עודד פורר: אתה גם נותן לנו גט כריתות?

משה שגיא: לא, לא.

משה שגיא: זה היה בדיחה.

משה שגיא: בקשה מספר 23-002 – משרד הרווחה.

משה שגיא: משה שגיא, ביקשת להגיד משהו, נכון?

משה שגיא: משה, אתה פה בקונצנזוס ואני מבקש שתגיד.

משה שגיא: אני רוצה לדייק לגבי ההשוואה של המוכש"ר לחינוך הרגיל.

משה שגיא: קודם כול ההקצאה של המשאבים זהה, של השעות, של סייעות וכל שירותי העזר בין החינוך הרגיל לחינוך המוכש"ר.

יעקב מרגי: כוח ההוראה זה גם משאב.

משה שגיא: רבותי, לא נשב פה עד אין סוף.

משה שגיא: אני רוצה פשוט לדייק את הדברים ולהראות את הפערים, את גובה הפערים.

משה שגיא: שעות ההוראה והמשאבים ההיקפיים הם אותם משאבים.

שלמה קרעי: זה לא נכון.

שלמה קרעי: אין את הפרטני שיש ב"אופק חדש" ואת התוספות.

משה שגיא: רגע, הוא מדבר.

משה שגיא: לא להפריע.

משה שגיא: אני מסביר.

משה שגיא: המשאבים שהמשרד נותן הם אותם משאבים.

משה שגיא: מכוח הסכם "אופק חדש" יש דבר מסוים אחד שנוגע לתלמידים – זה אותן שעות פרטניות שהמורה מקבל שמגיעות לתלמידים.

משה שגיא: זה הפער כרגע שקיים בין החינוך הרשמי לחינוך המוכש"ר.

משה שגיא: לא מדובר בכלל המשאבים שהמשרד מקצה אלא בנגזרת של הפעלת "אופק חדש".

משה שגיא: בגלל זה הבאנו את "אופק חדש".

משה שגיא: אני רוצה להסביר שהפערים לא כל כך גדולים.

קטי קטרין שטרית: איזה מורה לא יגיע, איזו גננת לא תגיע עם 30% פחות?

משה שגיא: אנחנו לא ממשיכים עם זה.

משה שגיא: בסוף אנחנו נצטרך את משה שגיא כדי לפתור את הבעיה הזאת.

משה שגיא: בקשה מספר 23-002 – משרד הרווחה, עמוד 25.

נתנאל אושרי: אני מאגף התקציבים.

נתנאל אושרי: הפנייה התקציבית נועדה להעברת עודפים מחויבים משנת התקציב 2018 לשנת התקציב 2019 בסך של 503,493 אלפי ש"ח, בין היתר לתוכניות של ביטחון תזונתי, טיפול בעוני, תעסוקה לנכים ומוגבלים.

משה שגיא: מי בעד אישור הבקשה?

משה שגיא: ירים את ידו.

משה שגיא: מי נגד?

משה שגיא: מי נמנע?

משה שגיא: בעד – רוב

משה שגיא: נמנעים –

משה שגיא: הבקשה אושרה.

משה שגיא: עמוד 39 – משרד התיירות.

עומרי בן חורין: אני מאגף התקציבים במשרד האוצר.

עומרי בן חורין: הפנייה נועדה להעביר עודפים בסך 181,532 אלפי שקלים משנת 2018 לתקציב שנת 2019.

עומרי בן חורין: הרוב המוחלט של העודפים מגיע מפעולות שיווק בחו"ל, בהיקף של כ-146 מיליון שקלים, שמתבצעות באמצעות לשכת הפרסום הממשלתית לספקים בחו"ל.

עומרי בן חורין: כיוון שלוקח זמן עד שלשכת הפרסום הממשלתית מחייבת את הספקים והם משלמים ואז זה מחייב את המשרד, רוב הפעולות שמתבצעות בחמישה החודשים האחרונים של השנה לא משולמות בשנה אלא בשנה העוקבת ולכן נוצר עיקר העודפים.

משה שגיא: יש שאלות?

משה שגיא: אין.

משה שגיא: מי בעד אישור הבקשה?

משה שגיא: ירים את ידו.

משה שגיא: מי נגד?

משה שגיא: מי נמנע?

משה שגיא: בעד – רוב

משה שגיא: נמנעים –

משה שגיא: הבקשה אושרה.

משה שגיא: בקשה מספר 40-003 בעמוד 46 – משרד התחבורה.

אורית פרקש הכהן: אמרת לי שזה לא יעלה.

משה שגיא: זה משהו אחר, זה עודפים.

משה שגיא: תסתכלי.

איתן טי: המשמעות אם זה לא עולה היא שאי אפשר יהיה לשלם לספקים ולקבלנים.

משה שגיא: רק רגע.

משה שגיא: לגבי העניין הזה, פעם ראית ילד בגן ילדים בחינוך המיוחד?

משה שגיא: אם מדינה מודרנית לא יכולה לספק לו שירותים ואי אפשר לעשות את הצהרונים אז אי אפשר לשלם לספקים.

קטי קטרין שטרית: יש עוד משהו.

קטי קטרין שטרית: חבל שמשה שגיא יצא ולא שמע.

קטי קטרין שטרית: "אופק חדש" זה תוספת שכר גם לגננות.

קטי קטרין שטרית: אני שואלת אותך: איזו גננת תגיע בחינוך המיוחד – מבחינת איכות של עובדי הוראה – אם השכר שלה נמוך בהרבה מגננת בגן שיכול להיות ממש מעבר לרחוב?

טמיר כהן: זה פנייה.

טמיר כהן: זה לא עודפים.

משה שגיא: התפקיד שלך הוא לדאוג למשרד התחבורה ואתה אומר את מה שאתה אומר כמשרד התחבורה.

משה שגיא: התפקיד שלנו לראות את התמונה הכוללת.

משה שגיא: בתמונה הכוללת נעשות פה עוולות שיכול להיות שהן תוצאה מכך שהכנסת לא תפקדה.

משה שגיא: בבקשה, תסביר את הבקשה.

איתן טי: יש שתי בקשות ממשרד התחבורה.

שגית אפיק: דנים רק בעודפים כרגע.

איתן טי: הפנייה השנייה חשובה והיא קשורה לזה.

משה שגיא: דרך אגב, אני לא רוצה להעביר דברים חשובים בוועדה, רק דברים קלילים.

משה שגיא: .. מה דעתך?

משה שגיא: זה נרשם בפרוטוקול ואנשים עוד יעשו בזה שימוש, אז אמרתי את זה בצחוק.

משה שגיא: אנחנו עוסקים עכשיו בעודפים.

אריאל הבר: אני מאגף התקציבים.

אריאל הבר: פנייה זו נועדה להעברת סכום של 68,376 אלפי שקלים משנת התקציב 2018 לשנת התקציב 2019.

אריאל הבר: התוכנית העיקרית בגינה נוצרו העודפים במשרד התחבורה הראשי, העודפים נוצרו בגין התחייבויות חוצות-שנה בנושאים תפעוליים, למשל בתחום ניקיון ואבטחה.

משה שגיא: יש שאלות?

משה שגיא: אין.

משה שגיא: מי בעד אישור הבקשה של משרד התחבורה?

משה שגיא: ירים את ידו.

משה שגיא: מי נגד?

משה שגיא: מי נמנע?

משה שגיא: בעד – רוב

משה שגיא: נמנעים –

משה שגיא: הבקשה אושרה.

עודד פורר: רביזיה.

יעקב מרגי: על מה?

קטי קטרין שטרית: על מה?

קטי קטרין שטרית: אתה לא יודע על מה דיברנו בכלל.

משה שגיא: בקשה מספר 51-003.

רותם ברמלי: אני מאגף התקציבים.

רותם ברמלי: הפנייה נועדה להעביר עודפים מחויבים משנת 2018 לשנת 2019 בסך של 195 מיליוני ש"ח.

משה שגיא: תגיד לי, מה עם בתי הדין הרבניים?

רותם ברמלי: אסף הופר מן הדיור הממשלתי נמצא כאן איתנו בשביל להסביר את העניין.

אסף הופר: אני מן החשב הכללי.

אסף הופר: בעניין בתי הדין הרבניים היה דיון מיוחד בוועדה.

יעקב מרגי: כשיש דיונים מיוחדים אנחנו מבינים איפה זה נמצא.

אסף הופר: היה דיון בקריאתו של כבוד היושב-ראש, היה פה דיון בניהולו.

אסף הופר: אחרי הדיון התקיימו שתי פגישות עם הנהלת בתי הדין והעומד בראשה, הרב מלכה.

אסף הופר: בעקבות זה אנחנו מתקדמים.

אסף הופר: אנחנו מחכים לפרוגרמות שלהם.

אסף הופר: יש סיכום על הוצאת בית הדין הרבני לדיור זמני בירושלים עד לבניית משכן קבע, שעל זה כבר דיווחנו בישיבות הקודמות, על תוכנית הבנייה בירושלים.

אסף הופר: בתל אביב מחפשים - - -

משה שגיא: איפה הפרוגרמה?

אסף הופר: אנחנו מחכים לבתי הדין הרבניים.

אסף הופר: הם צריכים להעביר לנו פרוגרמה.

משה שגיא: הם לא העבירו?

אסף הופר: עדיין לא, אבל זה בסדר, אנחנו בתיאום.

משה שגיא: מה בסדר?

אסף הופר: אנחנו מאתרים להם כרגע דיור חליפי.

משה שגיא: מה בסדר?

משה שגיא: על העברות של בתי המשפט אתם גם אומרים "יהיה בסדר", "היה בסדר"?

אסף הופר: לא.

אסף הופר: גם בבתי משפט - - -

משה שגיא: היית פעם בבית דין רבני?

אסף הופר: הייתי בבית הדין הרבני בירושלים.

אסף הופר: כפי שאמרתי, אנחנו מאתרים להם דיור זמני בירושלים ומקדמים במקביל, ביחד עם הנהלת בתי הדין - - -

משה שגיא: אני יודע שהם העבירו פרוגרמה.

אסף הופר: אנחנו מאתרים להם דיור זמני.

משה שגיא: אבל אני יודע שהם העבירו פרוגרמה.

משה שגיא: אמרת שאתם מחכים.

אסף הופר: אנחנו מחכים להצעה - - -

משה שגיא: אני גם מחכה למשיח, אבל לְמה אתם מחכים?

אסף הופר: אנחנו מחכים בתל אביב.

אסף הופר: בירושלים יש סימון של דיור.

אסף הופר: הוא אמור להתפנות על ידי משרד אחר.

עודד פורר: לְמה אתם מחכים בתל אביב?

עודד פורר: לא הבנתי.

אסף הופר: בתל אביב אנחנו מחכים להחלטה של הנהלת בתי הדין שצריכה לבחור בין כמה פתרונות שהוצעו לה.

אסף הופר: כרגע זה במגרש שלה.

משה שגיא: אתה יודע, מעניין שכל הזמן כאשר מגיעים העברות ועודפים והכול אז יש את בתי המשפט, אין את בתי הדין הרבניים.

משה שגיא: איך זה עובד?

משה שגיא: איך אתם עושים את הפטנט הזה?

אסף הופר: קודם כול, אין פטנט.

אסף הופר: אמרנו את זה גם בישיבה הקודמת.

אסף הופר: אנחנו לא גורם מתקצב.

אסף הופר: הנהלת בתי המשפט סיכמה עם אגף התקציבים על תקציב.

אסף הופר: הנהלת בתי הדין אף פעם לא ניסתה לעשות את זה.

אסף הופר: בעקבות הדיונים פה בוועדה כעת הם מגבשים תוכנית לבינוי, כולל גיבוש תקציב ביחד עם אגף התקציבים, והתוכנית מקודמת בהתאם.

משה שגיא: יש פה מישהו מבתי הדין הרבניים?

יעקב מרגי: הם בדרך כלל לא באים לדיונים.

עודד פורר: אם הם היו יודעים לבקש היה להם.

אסף הופר: הם מבקשים.

יעקב מרגי: גם בדיונים על חזקת הגיל הרך הנציג שלהם אף פעם לא בא, כאשר יש עמדה, לא בא לדיון אחד.

אורית פרקש הכהן: יש לי שאלה.

אורית פרקש הכהן: אני רואה שיש כאן פער בשל עיכוב בבניית בית המשפט בבת ים.

אורית פרקש הכהן: זה בסעיף של 42 מיליון שקלים.

אורית פרקש הכהן: אתה יכול לפרט על הסעיף הזה?

אורית פרקש הכהן: הרב גפני, אני חושבת שרואים פה תמונה ברורה מאוד.

אורית פרקש הכהן: בכל הקשור לתשתיות ולפרויקטים ארוכי-טווח כל הזמן יש בוֹרוֹת בשל הפער בין ההתחייבויות שנקראות קשיחות לבין השימוש במזומן.

אורית פרקש הכהן: אני שוב רוצה להתריע שיש כאן הרבה מאוד כסף, מאות מיליוני שקלים ואפילו לדעתי יותר ממיליארד שקל במתגלגל, שצריך להסתכל עליו במצב של גירעון תקציבי, מה אפשר לעשות עם הכסף הזה.

יעקב מרגי: בסוף אני אריב איתך.

יעקב מרגי: יש תקציב.

אסף הופר: הכספים האלה הם התחייבות לקבלנים.

אסף הופר: בית המשפט בבת ים הוא פרויקט בינוי שלאורך הפרויקט חלו עיכובים בשל שתי סיבות.

אסף הופר: סיבה אחת, במשך הפרויקט הוחלט על תוספת של שתי קומות, מה שדחה את המועדים ובהתאם גם את אבני הדרך לתשלום.

אסף הופר: הסיבה השנייה היא שהיה עיכוב במתן היתרי בנייה בגלל נושאים שקשורים למעבר הרכבת הקלה שם, שעיריית בת ים עיכבה בגלל הסדרים כאלה ואחרים.

אורית פרקש הכהן: כמה הוציאו על הפרויקט הזה בשנה שעברה?

רותם ברמלי: בשנה שעברה הביצוע בבית המשפט בבת ים היה בסך 23 מיליון ש"ח.

אורית פרקש הכהן: ועכשיו מעבירים עוד 40 מיליון ש"ח, שזה פי שתיים ממה שהוציאו בשנה שעברה.

אורית פרקש הכהן: נכון?

רותם ברמלי: הוא הסביר שאבני הדרך עוכבו בגלל עיכובים בתכנון וברישוי ולכן מועברים הכספים.

אסף הופר: צריך להבין שתקציב הפרויקט – קודם כול מדובר על פרויקט בשיטת BOT כך שרק חלק מן הפרויקט משולם תקציבית והשאר לאורך חיי הפרויקט.

אורית פרקש הכהן: מה שמועבר זה החלק של הממשלה.

אסף הופר: גם החלק שאנחנו משלמים תקציבית, צריך להבין, משולם לפי אבני דרך, כאשר מטבע הדברים רוב התקציב מועבר בשלבים המאוחרים של הפרויקט.

אסף הופר: לכן התקציב שבוצע עד עכשיו הוא בהיקף של 23 מיליון ש"ח ויש עוד את רוב התקציב לשלם.

אורית פרקש הכהן: חשוב לי להדגיש, אני לא מזלזלת בחשיבות של הפרויקט הזה ועוד הרבה פרויקטים שעוברים פה כרגע בתוספות ובהעברות גם בתחבורה, גם בהגנת הסביבה, פרויקטים חשובים מאוד, הרבה מאוד מהם ב-BOT, אבל הטיב של הפרויקטים האלה הוא שהם ארוכי-טווח ויש פער בין השימוש לזה.

אורית פרקש הכהן: אנחנו מתעסקים כאן

אורית פרקש הכהן: בנושאים חשובים מאוד שכרגע חסר בהם כסף ואנחנו לא רואים את התמונה הכוללת מבחינת סדרי העדיפויות ולאור המצב של הגירעון בתקציב.

אורית פרקש הכהן: זה מה שמפריע לי.

יעקב מרגי: אל תיבהלי, לא חסר כסף.

יעקב מרגי: הם חיים טוב עם הגירעון.

יעקב מרגי: יש להם מגירות סמויות שבסוף את לא יודעת איפה הן.

מיקי לוי: בינינו, זה לא התרופה לגירעון.

מיקי לוי: התרופה לגירעון היא שורת צעדים רצינית, צמצום הוצאות הממשלה.

יעקב מרגי: אני מסרב להתרגש, הנה אני אומר לך.

יעקב מרגי: דווקא מהשאלות שלך, אורית, תביני, כאשר זועקים על גירעון עד כמה זה הפוך.

יעקב מרגי: את צריכה להבין מכך שזה לא הכצעקתה.

יעקב מרגי: אדוני היושב-ראש, אם לא היית מעלה את הנושא של בתי הדין הם אפילו לא היו זועקים אָי.

משה שגיא: אבל זה התפקיד שלנו, לא התפקיד שלהם.

יעקב מרגי: אבל צריך גם לנער אותם מידי פעם.

משה שגיא: אסף הופר, אתה איש משרד האוצר ולא קיבלת תוכניות מבתי הדין הרבניים, לא מהמנהל ולא מהעוזר שלו?

אסף הופר: קיבלנו תוכנית ראשונית, שגם הוצגה פה בוועדה.

אסף הופר: על גביה אנחנו מגבשים ביחד איתם - - -

משה שגיא: אני מדבר על התוכנית המפורטת יותר.

משה שגיא: כפי שאתה אומר על בתי המשפט, שהם מגישים את התוכניות שלהם, אתה אומר שבתי המשפט הרבניים לא הגישו.

משה שגיא: חבר הכנסת מרגי אומר שהם לא - - -

אסף הופר: אני אומר שוב, ערכנו איתם סדרת דיונים ואנחנו במגעים שוטפים איתם כדי לקדם מתן פתרון לכל המקומות.

משה שגיא: והם לא הגישו עד היום.

אסף הופר: בחלק מן המקומות יש פרוגרמה, כמו למשל בירושלים, לדיור הזמני ולא לבינוי קבע, ובחלק מן המקומות אנחנו עדיין מחכים לקבל מהם את מה שהם בדיוק מבקשים.

אסף הופר: למשל בנתניה הם מיועדים להיכנס לקריית הממשלה שצריכה להיבנות בנתניה, זה מסוכם איתם ובתיאום איתם.

אסף הופר: הם עכשיו בוחנים אפשרות לשינויים כאלה או אחרים.

אסף הופר: אנחנו מחכים להעברת השינויים.

משה שגיא: טוב.

משה שגיא: אני עוצר את הישיבה, אנחנו כבר אחרי 13:00, ויש פה גם את הנושא שעליו דיברנו לגבי הצהרונים ולגבי החינוך המיוחד.

משה שגיא: אני עוצר את הישיבה.

משה שגיא: אחדש אותה בעזרת השם ביום חמישי בשעה 10:30.

משה שגיא: נמשיך את הישיבה ביום חמישי בשעה 10:30.

מיקי לוי: אפשר בשעה 11 או 12?

עודד פורר: השאיפה היא שנסכם הכול עד יום חמישי.

משה שגיא: מיקי לוי, אם יהיו דברים שאני אראה – בקיצור, יש בעיה.

משה שגיא: אני מבקש להזמין לאותה ישיבה את מאיר לוין לגבי הנושא של הגנת הסביבה.

משה שגיא: אישרנו פה 12 מיליון שקל.

משה שגיא: איפה אנחנו חיים פה, בג'ונגל?

משה שגיא: במשך שנה מחכים במשרד שלכם ואתם שותקים.

משה שגיא: כבר שנה אתם לא מקבלים ממנו תשובה.

משה שגיא: אני לא כועס עליכם, אני אתכם.

משה שגיא: ביום חמישי אני מבקש להזמין את מאיר לוין ממשרד המשפטים להגיד לגבי אישור ההשקעה.

משה שגיא: אני מבקש להזמין את מנהל בתי הדין ואת אסף הופר, אני רוצה לברר בין שניהם מי אומר אמת.

משה שגיא: אסף הופר, ביום חמישי בעזרת השם אני מבקש שאתה תבוא לכאן ביחד עם הרב מלכה, מנהל בתי הדין.

משה שגיא: אני רוצה לדעת מי אומר אמת ומי קצת משנה ממנה.

אסף הופר: אני חושב שאין בינינו חילוקי דעות.

משה שגיא: אני מבקש מן הממשלה – גם אפנה אליהם – לגבי הנושא של החינוך המיוחד ולגבי הנושא של הצהרונים, כפי שביקשתם.

משה שגיא: אני מקווה שתהיה תשובה ואנחנו נוכל להתקדם.

יעקב מרגי: אם בישיבה הבאה נוכל לסיים את הנושא של - - -

אורית פרקש הכהן: גם שנציג משרד התחבורה יכין התייחסות על ההכפלות של התקציבים.

משה שגיא: בסדר, על זה הדיון.

משה שגיא: זה לא דיון על משרד התחבורה.

משה שגיא: זה העברה.

משה שגיא: הדיון יתקיים.

משה שגיא: תגידי להם שאת לא תאשרי עד שלא יביאו את כל הדברים האלה.

משה שגיא: תודה רבה.

משה שגיא: הישיבה נעולה.